

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2019. ГОДИНУ**

Децембар 2018. године

Садржај**:**

[I УВОД 3](#_Toc531086634)

[ПРАВНИ ОСНОВ УСПОСТАВЉАЊА ПРИОРИТЕТНИХ АКТИВНОСТИ АГЕНЦИЈЕ 12](#_Toc531086635)

[ОРГАНИЗАЦИЈА И РЕСУРСИ АГЕНЦИЈЕ - ПРОФИЛ 14](#_Toc531086636)

[II ПЛАН ПОСЛОВНИХ АКТИВНОСТИ 16](#_Toc531086637)

[1. Регистар привредних субјеката 16](#_Toc531086638)

[2. Регистар медија 18](#_Toc531086639)

[3. Регистар Туризма - Евиденције туризма 18](#_Toc531086640)

[4. Централна евиденција привремених ограничења права лица регистрованих у Агенцији за привредне регистре 19](#_Toc531086641)

[5. Регистар понуђача 20](#_Toc531086642)

[6. Регистар стечајних маса 20](#_Toc531086643)

[7. Централна евиденција стварних власника 20](#_Toc531086644)

[8. Регистар финансијских извештаја 21](#_Toc531086645)

[9. Регистар заложног права на покретним стварима и правима 25](#_Toc531086646)

[10. Регистар финансијског лизинга 26](#_Toc531086647)

[11. Регистар судских забрана 26](#_Toc531086648)

[12. Регистар факторинга 27](#_Toc531086649)

[13. Регистар уговора о финансирању пољопривредне производње 27](#_Toc531086650)

[14. Централна евиденција обједињених процедура 27](#_Toc531086651)

[15. Регистар удружења и Регистар страних удружења 29](#_Toc531086652)

[16. Регистар задужбина и фондација и Регистар представништава страних задужбина и фондација 30](#_Toc531086653)

[17. Регистар удружења, друштава и савеза у области спорта 32](#_Toc531086654)

[18. Регистар привредних комора и представништава страних привредних комора 33](#_Toc531086655)

[19. Регистар мера и подстицаја регионалног развоја 35](#_Toc531086656)

[20. Заједнички послови 38](#_Toc531086657)

[20.1 Архива 38](#_Toc531086672)

[20.2 Скенирање 40](#_Toc531086673)

[20.3 Експедиција 40](#_Toc531086674)

[20.4 Инфо центар 40](#_Toc531086675)

[20.5 Одељење за испоруке података 40](#_Toc531086676)

[III. ОДНОСИ СА ЈАВНОШЋУ 43](#_Toc531086677)

[IV. МЕЂУНАРОДНА САРАДЊА 45](#_Toc531086678)

[V. РАЗВОЈ И ИНФОРМАЦИОНЕ ТЕХНОЛОГИЈЕ 49](#_Toc531086679)

[VI. ЉУДСКИ РЕСУРСИ АГЕНЦИЈЕ (ПЛАН КАДРОВА) 57](#_Toc531086680)

[VII. ПЛАН НАБАВКИ 60](#_Toc531086681)

[VIII. ЕКОНОМСКО ФИНАНСИЈСКА ФУНКЦИЈА АГЕНЦИЈЕ 60](#_Toc531086682)

[IX. ОД ВИЗИЈЕ ДО РЕАЛИЗАЦИЈЕ 61](#_Toc531086683)

**ГОДИШЊИ ПРОГРАМ РАДА**

**АГЕНЦИЈЕ ЗА ПРИВРЕДНЕ РЕГИСТРЕ**

**ЗА 2019. ГОДИНУ**

# I УВОД

Агенција за привредне регистре (у даљем тексту: Агенција) у 2019. години приступиће реализацији следећих приоритетних активности садржаних у више од 20 докумената које је утврдила Влада Србије међу којима су кључне:

|  |  |
| --- | --- |
| **1** | Агенција ће као главни носилац, успоставити информациони Портал регионалног повезивања привредних регистара, предвиђен Закључком Владе 05 Број: 48-10020/2015 од 19. септембра 2015. године којим је усвојен Нацрт Меморандума о разумевању између Владе Србије и Европске банке за обнову и развој (ЕБРД) у вези са сарадњом у подршци инвестиционој клими. На основу Споразума о додели бесповратних финансијских средстава (гранту) закљученог између ЕБРД и Агенције, 5. септембра 2017. године и Споразума о успостављању и управљању Регионалним порталом од 25. октобра 2018. формиран је Управни одбор Портала који чине представници српског и македонског регистра. Током 2019. године очекује се даље повезивање регистара Словеније, Хрватске, БиХ (Бања Лука и Сарајево), Албаније, Црне Горе и Румуније. Успостављање Портала саставни је део Регионалне инвестиционе реформске агенде (RIRA / Regional investment reform agenda) за чију имплементацију је Влада формирала и интерресорну радну групу својом Одлуком („Сл. Гласник РС“ 74/2018). |
|  |  |
| **2** | Током 2019. године Република Србија ће преко Агенције за привредне регистре наставити снажан ангажман на развоју електронских услуга и унапређењу позиције наше земље на међународним листама конкурентности. У Извештају Светске Банке „Doing business”, Агенција је присутна директно или индиректно у више од половине индикатора: покретање пословања, грађевинске дозволе, добијање кредита, заштита мањинских акционара, стечајни поступак. Улога информационих система, кадрова и ресурса Агенције све више добија на стратешкој агенди позиционирања државе у међународној конкурентској утакмици преко 190 држава, које континуирано настоје да унапреде рејтинг кроз унапређење пословног амбијента мереног трошковима и трајањем административних процедура . |
|  |  |
| **3** | Током 2019. године, Агенција ће окончати вишегодишњу инвестицију на објекту јединственог архива у Раковици и формирати резервни центар за складиштење електронских података чиме ће функционално бити решено питање управљања документарном и електронском архивском грађом преко двадесет активних регистара за чије је вођење надлежна као институција. На једном месту биће смештено преко 35 дужних километара папирне регистарске грађе и резервни ИКТ систем. |
|  |  |
| **4** | Агенција је, као функционална платформа привреде и грађана, у досадашњем развоју показала завидан капацитет у успостављању нових електронских регистара, евиденција и портала. Са успостављањем Регистра здравствених установа током 2019. године број ресорно надлежних министарстава за регистре из надлежности Агенције износиће 10 (десет), и то су министарство: привреде, грађевинарства, пољопривреде, финансија, културе, спорта, здравства, државне управе, туризма и регионалног развоја. Пословно информациони систем Агенције, кроз процесе које спроводи директно, повезан је са процесима како из делокруга наведених министарстава тако и са целокупним привредним системом земље нарочито кроз призму пореског и платног система, финансијског извештавања и грађевинарства, док ће се успостављањем регионалног Портала повезати са пословним процесима званичних регистара 8 (осам) земаља у блиском окружењу. |

**ОКВИРНИ ПРЕГЛЕД КЉУЧНИХ АКТИВНОСТИ АГЕНЦИЈЕ У 2019. ГОД.**

|  |  |
| --- | --- |
| **јануар** | Централна евиденција стварног власништва – почетак рада. Очекивани електронски упис око 150.000 правних лица. Рок за упис 31.01.2019.  |
| **фебруар** | Е-пријем око 165.000 извештаја правних лица и предузетника који се користе за статистичке потребе  |
| **март** | Е-регистрација вишечланих привредних друштаваПубликовање нове интернет странице АгенцијеБрој процедура у регистру привредних субјеката у прва три месеца сваке године достиже 50.000. Број процедура у систему е-грађ. дозвола (ЦЕОП) просечно месечно око 8.000. Завршетак обраде извештаја за статистичке потребе - број реализованих процедура у Регистру финансијских извештаја за први квартал прелази 255.000 |
| **април** | Објављивање Годишњег билтена финансијских извештаја (двојезична публикација на око 500 страна); Израда прелиминарног скоринга за око 100.000 привредних субјеката и почетак пружања услуга бонитета са подацима за 2018. годину |
| **мај** | Регионални портал – пуштање у јавну продукцију на међународном Самиту ЕБРД Западни Балкан, Сарајево, 8. и 9. маја 2019. године |
| **јун** | Истек рока за предају редовних годишњих финансијских извештаја и објављивање Саопштења о пословању привреде у 2018. години |
| **јул** | Истек рока за предају консолидованих финансијских извештајаБрој процедура у регистру заложног права и финансијског лизинга у првих шест месеци достиже 29.000 |
| **август** | Објављивање у Регистру мера и подстицаја регионалног развоја: 23.000 подстицаја. Почетак испоруке око 200 милиона података из финансијских извештаја државним институцијама, без накнаде |
| **септембар** | Завршетак обраде и јавног објављивања редовних годишњих финансијских извештаја (исправних и неисправних); Број реализованих процедура за првих девет месеци у Регистру финансијских извештаја достиже 350.000; Објављивање СТО НАЈ... привредних друштава у 2018. години |
| **октобар** | Систем е-грађ. дозвола функционално заокружен и консолидован.Број процедура ЦЕОП достиже 70.000 са трендом 10% увећања годишње. Саопштење о пословању економских целина у 2018. год. |
| **новембар** | Е-лизинг, окончање прве фазе израде софтвера и почетак друге фазе. Финалне припреме за успостављање регистра здравствених установаУ регистрима удружења, спорта, фондација и задужбина број реализованих процедура за првих десет месеци прелази 20.000 |
| **децембар** | Е-залога, окончање прве фазе израде функционалне анализеФиналне припреме за публиковање Портала испоруке података према локалним корисницима и формирање одговарајућег сектораБрој процедура Агенције прелази један милион на годишњем нивоу. |
| **1** | **Регионални портал привредних регистара** |

Почетни кораци у реализацији идеје регионалног повезивања привредних регистара иницирани су 2013. године **Споразумом о сарадњи између Владе Републике Србије и Владе Републике Македоније у оквиру процеса приступања Европској Унији („Сл. гласник РС”, бр. 7/2013**). Предмет овог Споразума, у члану 4. став 2. тачка 4. је **успостављање интероперабилности привредних регистара две земље.**

Агенција је у сарадњи са Владом Републике Србије обезбедила подршку Европске банке за обнову и развој (ЕБРД) а потписом Меморандума од стране Председника Владе и Председника ЕБРД, септембра 2015. године ова иницијатива започела је званично да се остварује.



Активно учешће и подршку успостављању Регионалног портала привредних регистара пружили су и у перспективи биће његов саставни део званични регистри: **Србије** и **Македоније** (иницијално), **Словеније, Хрватске, Румуније, БиХ (и Сарајево и Бања Лука), Албаније и Црне Горе**.

Након писма потпредседника ЕБРД, господина Pierre Heilbronn-а, од 19. јула 2018. године, Влада Републике Србије размотрила је Информацију о напретку у спровођењу пројекта „Регионални портал привредних регистара југоисточне Европе“ 05 Број: 337-8349/2018 од 6. септембра 2018. године.

Споразумом о успостављању и управљању Регионалним порталом од 25. октобра 2018. формиран је Управни одбор Портала који чине представници српског и македонског регистра чиме су створене почетне претпоставке за почетак рада ИТ платформе са одвојеном управљачком и оперативном функцијом.

Успостављање Портала саставни је део Регионалне инвестиционе реформске агенде (RIRA / Regional investment reform agenda) за чију имплементацију је Влада формирала и интерресорну радну групу својом Одлуком („Сл. Гласник РС”, бр. 74/2018).

Презентовање Портала планирано је на Самиту ЕБРД – Западни Балкан у 8. и 9. маја 2019. године.

|  |  |
| --- | --- |
| **2** | **Однос развојне функције Агенције и међународног рејтинга Србије** |

Међународна рангирања држава путем различитих листа конкурентности у протеклим годинама добијају све више на значају. Листе конкурентности имају за циљ да оцене пословно окружење односне земље и кроз поређења на међународном и регионалном нивоу пруже приказ њене пословне репутације а форма њиховог објављивања су Извештаји који се објављују на годишњем нивоу. Ове листе су истовремено и саставни део оцењивања које врше међународне рејтинг агенције.

Међу најзначајнијим листама конкурентности и рангирања земаља могу се издвојити:

1. „Doing business“ који годишње издаје Светска Банка кроз рангирање 190 држава по критеријуму „лакоће пословања“ (easy of doing business);
2. „Global Competitiveness Index“ који на годишњем нивиоу издаје Светски економски форум кроз рангирање 140 држава по критеријумима конкуретности у односу на институције, политике и индикаторе који утичу на продуктивност економија;
3. “Financial Action Task Force” - Листа коју сачињава међувладина организација ФАТФ која успоставља међународне стандарде у области борбе против прања новца и финансирања тероризма кроз стални механизам мониторинга „MONEYVAL“

Агенција се на овим листама препознаје кроз послове из свог делокруга на следећи начин:

1. „Doing business“ листа Светске банке садржи 10 индикатора међу којима је улога Агенције, кроз координацију са радном групом Владе Србије, значајна у следећим:
	1. Индикатор „Покретања пословања“ (starting a business) по коме Србија заузима 40. позицију у свету показује колико је снажна међународна конкурентска утакмица а што се може сагледати кроз поређење прворангиране земље (Нови Зеланд) која има 99,98 поена и Србије са 92,59 поена. Укидање само једне процедуре у покретању пословања, по актуелним критеријумима нашу земљу сврстало би међу првих 20 економија на свету. Ово међутим није нимало лак задатак обзиром да је разлика између 10. и 40. места само 3 поена и да све земље у међународној утакмици конкурентности чине велике напоре на даљем поједностављењу својих процедура. Покретање е-регистрације привредних субјеката током 2018. године и проширење овог сервиса на оснивања вишечланих привредних друштава почетком 2019. године, смањиће трошкове и број процедура тако да ће нови Извештај свакако ценити ову околност. Стратешки развојни циљ Агенције јесте превођење свих процедура статусних регистрација привредних субјеката и правних лица у електронску форму за шта ће бити неопходно значајно улагање и јачање институционалних капацитета Агенције.
	2. Индикатор „е-грађевинских дозвола“ (dealing with construction permits) по коме Србија заузима 11. позицију у свету и где се изузетном реформом сматра успостављање информационог система издавања грађевинских дозвола у Агенцији. Наставак рада на унапређењу овог система, надоградњи недостајућих функционалности и обезбеђењу додатних ИКТ капацитета представљају стратешки приоритет, како Министарства грађевинарства, саобраћаја и инфраструктуре тако и Агенције. Простора за напредак свакако има пошто је број поена који Србија има по овом индикатору 84,42 у односу на прворангирани Хонг Конг са 88,24 поена а што све указује на комплексност и висок стандард који се наша земља достигла у овој области. Поступак обједињене електронске процедуре издавања грађевинских дозвола спроводи преко 1.000 институција и преко 7.000 запослених у надлежним органима и имаоцима јавних овлашћења и где је број спроведених електронских процедура премашио 240.000 у периоду краћем од три године. Тренд увећања броја процедура већ се стабилизовао на преко 10% годишње
	3. Индикатор „добијања кредита (getting credit) по коме је Србија на 60. позицији у свету и по коме ће Агенција кроз измене законске регулативе а потом успостављање система е-регистрације заложног права и финансијског лизинга допринети унапређењу рејтинга земље обзиром да је овај информациони систем неопходно успоставити у наредним годинама. Србија по овом индикатору има 65 индексних поена и простор за напредак је очигледан уколико се Агенцији омогући да кроз јачање институционалних капацитета започне са развојем овог изузетно значајног сегмента њених услуга.
	4. Индикатор „заштите права мањинских акционара“ (protecting minority investors) по коме Србија са 56,67 индексних поена заузима 83. позицију у свету. Имплементација већ усвојених измена Закона о привредним друштвима током 2018. године требало би да буде препозната у наредном Извештају. Агенција ће, наравно, имати обавезу да измене овог прописа имплементира у информационом систему Регистра привредних субјеката.
	5. Индикатор „решавања стечаја“ (resolving insolvency) где са 60,78 индексних поена Србија заузима 49. позицију и где се кроз најновије измене Закона о стечају очекује препознавање напретка у наредном Извештају.
2. Кроз индекс Светског економског форума, Република Србија је у области времена потребног за покретање пословања на 25. месту у свету.
3. Према Извештају који сачињава међувладина организација ФАТФ (Financial Action Task Force) кроз стални механизам мониторинга „MONEYVAL“ констатована је обавеза наше земље да успостави информациони систем у односу на стварне власнике привредних субјеката и правних лица.

Почетак рада Централне евиденције стварних власника предвиђен законом за 1. јануар 2019. године захтеваће велико ангажовање укупних људских, информационих и финансијских ресурса Агенције током читаве 2019. године. Круг обвезника овог закона обухватиће око 150.000 правних лица, а упис ће бити вршен искључиво електронским путем, без накнаде. Иницијални упис ће се спровести у изузетно кратком временском оквиру за постојеће привредне субјекте и правна лица одн. рок за упис истећи ће 31. јануара 2019. год.

Државе чланице ЕУ су биле у обавези да до 26. јуна 2017. године ускладе своје законодавство са одредбама Директиве (ЕУ) 2015/849 Европског парламента и Савета oд 20. маја 2015. године о спречавању коришћења финансијског система у сврху прања новца или финансирања тероризма и у том циљу да предузму одређене активности ради проналажења одговарајућег решења које ће омогућити усклађивање њиховог законодавства са обавезама које произилазе из ове директиве. Чланом 30. наведене Директиве се предвиђа обавеза држава чланица да осигурају да пословни и други правни субјекти који се региструју на њиховој територији прибаве и чувају одговарајуће, тачне и ажурне информације о њиховим стварним власницима и уделима које поседују. Од наведених привредних субјеката се захтева да, осим информација о својим правним власницима, пруже обвезницима информације и о стварним власницима. Информације о стварним власницима се чувају у свакој држави чланици у привредном регистру, регистру привредних друштава или јавном регистру у складу са чланом 16. Директиве (ЕУ) 2017/1132 . Подаци који су садржани у наведеном регистру морају бити одговарајући, тачни и ажурни.

|  |  |
| --- | --- |
| **3** | **Архив Агенције** |

Вишегодишња инвестиција коју у име и за рачун Републике Србије спроводи Агенција на објекту у Раковици, током 2019. године биће приведена функционалној заокружености.

Документација Агенције, преузета од стране претходних регистрационих органа: судова, Народне банке Србије, министарстава и других у обухвату од преко 30 дужних километара биће обједињена у централизованом објекту и адекватно и трајно сачувана.

Донацијом Уједињених нација, реализованом у сарадњи са Министарством грађевинарства, саобраћаја и инфраструктуре, септембра 2018. године, у вредности од 248.000 УСА долара обезбеђени су додатни ИТ капацитети за успостављање резервног дата центра. Створен је темељ да се у наведеном објекту поред папирне успостави и електронска архива Агенције.

Електронска архива Агенције временом ће постати основни вид чувања докумената а тренд је већ успостављен кроз архивирање е-финансијских извештаја, е-дозвола и е-скенираних докумената претходних регистрација у обиму који се збирно мери са преко 60 милиона докумената и у десетинама терабајта ИТ складишног простора. У погледу чувања и поступања са документацијом и архивског грађом, о којој се Агенција по Закону самостално стара, директива Европске уније **Directive 2009/101/EC** (*Official Journal L 258 , 01/10/2009 P. 0011 - 0019),*прописује обавезу да се документација чува у спису или унесе у регистар, а да предмет уноса у регистар (документ који садржи податак који је био предмет регистрације), мора у сваком случају бити у спису (папирном облику). Такође, прописује и да копије свих докумената морају бити доступне на захтев странке у папирном или електронском облику, како странка захтева, у року не краћем од десет година.

|  |  |
| --- | --- |
| **4** | **Пословно информациони модел Агенције кроз међузавнисност и развој ИКТ платформи државе – институционални капацитет, развој и ризици** |

Пословно информациони модел Агенције у овом тренутку представља једну од најзначајнијих функционалних платформи за задовољавање потреба грађана, привреде и институција у земљи.

Ова платформа заузима централно место у систему својеврсне „интернет администрације” која је у нашој земљи успостављена у протеклих неколико година.

Неколико је примера који су јасан показатељ наведене међузависности различитих институција и интерних пословних процеса Агенције.

 У систему издавања „е-грађевинских дозвола”, свакога дана око 7.000 одговорних лица, у преко 1.000 различитих институција, приступа информационом систему Агенције и спроводи више десетина законом утврђених процедура. Апликативни системи Агенције постали су саставни део интерних пословних процеса свих ових институција. Очигледна је директна зависност целокупног сектора грађевинарства у земљи од перформанси пословно-информационог система Агенције и потребе да му се омогући потпуно неометано функционисање и алати за управљање и реаговање у реалном времену. Законски рокови за поступање сведени су на 24 часа од тренутка подношења захтева и систем мора обезбедити одазив у било ком тренутку по принципу 24/7. Наша земља се, кроз ефикасност овог система, препознаје као једна од водећих у свету по међународним конкурентским извештајима.

Идентичан сценарио дешава се и у систему финансијског извештавања Агенције путем кога се годишње подноси, искључиво електронским путем, преко 165.000 статистичких финансијских извештаја правних лица и предузетника до краја фебруара текуће године а такође 165.000 годишњих финансијских извештаја до краја јуна текуће године. Обрада ових података од суштинске је важности за израчунавање свих статистичких параметара релевантних за пословање привреде и мора бити окончана у законском року од 60 дана од дана пријема а потом и достављена, без накнаде, државним институцијама у обиму који прелази 200 милиона података.

Међузависност пословно информационих система нарочито је изражена и између Пореске управе и Агенције. Заједничким радом успостављен је једношалтерски систем регистрације оснивања привредних субјеката који је, путем интегрисаних система веб сервиса за размене података омогућио издавање ПИБ – пореских идентификационих бројева привредним субјектима и правним лицима. У наставку реформи, са усвајањем прописа којима се уређују привремена ограничења права, порески поступак и пореска администрација, дошло је до додатне интеграције информационих система две институције на начин што су подаци и процедуре међузависни у поступцима пореских контрола и изрицања мера Пореске управе као и вођења регистара пореских и ПДВ обвезника.

Исти систем прати и акте ограничења које доносе Народна банка Србије и инспекцијски и правосудни органи чиме се подиже ниво правне сигурности у земљи и обезбеђује континуирана контрола у процесима наплате пореских прихода али и ефикасног спровођења одлука државних органа, што представља активност од стратешког значаја за државу.

У 2019. години биће настављене активности на усклађивању свих података о адресама лица која су уписана у регистрима Агенције и успостављању пуне интероперабилности информационог система Агенције са Регистром просторних јединица и Адресним регистром који су у надлежности Републичког геодетског завода. Агенција ће своје активности ускладити са динамиком израде и пуштањем у рад информационог система наведених регистара у Републичком геодетском заводу. План је да сви послови буду окончани до краја 2019. године.

Међу кључним институцијама за успостављање електронских сервиса према грађанима и привреди свакако се мора издвојити Канцеларија за информационе технологије и електронску управу са којом Агенција има успостављену сарадњу која подразумева прикључење на сервисну магистралу државних органа података и докумената путем веб сервиса. Повезивање Агенције и Канцеларије представља кључни основ и темељ на коме ће целокупна администрација у земљи моћи да пружа услуге према грађанима и привреди без додатних трошкова и захтева за достављањем папирних докумената. Од адекватног одазива Агенције према функционалним захтевима Канцеларије зависиће развој и успостављање читавог овог сегмента развоја. Отуда, капацитет Агенције мора бити унапређен и подржан од стране доносилаца одлука на државном нивоу.

Интернет страницу Агенције дневно посећује преко 100.000 спољних корисника ради увида у законом прописане регистроване или евидентиране податке и документе, на основу који се од стране привредних субјеката доносе пословне одлуке у правном промету и који представљају извор информација са законском претпоставком тачности и савесности. Свако лице које се поуздаје у јавно доступне податке регистара не сноси штетне правне последице због нетачних података у регистрима.

Сходно наведеном, ризик од могуће неажурности и недоступности података, докумената и функционисања информационог система неопходно је континуирано сводити на најнижу могућу меру односно, потпуно га отклонити као опцију. Неколико инцидентних ситуација, узрокованих недостатком ресурса на страни Агенције већ је показало све импликације оваквих нежељених пословних догађаја.

Програмска 2019. година биће и почетна година вишегодишњег циклуса развоја који ће Агенција започети са крајњим циљем уклањања папира из свих својих процедура а који ће се реализовати кроз више пројеката у наредним годинама. Овај процес неће бити могуће заокружити на појединим кључним ИКТ платформама произведеним пре више од 10 (десет) година као што су платформа Регистра привредних субјеката, залоге, финансијског лизинга са надоградњама у односу на удружења (домаћа и страна), спортска удружења, туризам, понуђаче, медије, стечајне масе и др. Ново решење биће израђено применом савремених, пажљиво одабраних технологија, које треба дугорочно да обезбеде: ефикасан, флексибилан, одржив, високо доступан и безбедан информациони систем и поред базе за миграцију постојећих регистара, представљаће основу за имплементацију нових регистара који буду поверени Агенцији на управљање у будућности.

Програмски циљеви Агенције у 2019. и наредним годинама део су приоритетних циљева државе у односу на унапређење на међународним листама конкурентности са јасним захтевом да, што хитније, процедуре регистрације привредних субјеката, залоге, лизинга и др. буду потпуно електронске.

Јачање капацитета и перформанси Агенције већ је наглашено у више докумената које је усвајала Влада или пословна заједница, као што су:

1. Закључак Владе 05 Број: 350-8885/2014-2 од 26. марта 2015. године, којим су започете активности на успостављању електронског система издавања грађевинских дозвола уз усвајање пратећег Акционог плана као и
2. Пројекат Е – регистрација оснивања предузетника, са почетком примене 1. јануара 2018. године, а за привредна друштва након одговарајућих измена нормативног оквира, број пројекта 00103453, иницијално финансиран од УНДП, имплементациони партнер: Министарство привреде.
3. НАЛЕД – извештаји о статусу регулаторне реформе и Сива Књига
4. Бела Књига Савета страних инвеститора објављене крајем 2018. године (стр. 117. и стр. 199) у односу на приоритетне активности на успостављању информационих система е-залога и е-финансијског лизинга као и законског оквира.

Унапређење пословно-информационог модела и јачање укупних капацитета Агенције као алата развоја, сходно наведеном, представља приоритет првог реда.

Сваки појединачни регистар Агенције успостављен је посебним законом док, за послове надзора над овим пословима број надлежних односно ресорних Министарстава се непрестано увећава тако да ће до краја 2019. године укупно десет (10) Министарстава бити својим делокругом повезано са пословима Агенције уз континуирани рад на даљем проширивању обима послова (јавне расправе и радне групе за измену низа прописа).

| **800px-Coat_of_arms_of_Serbia_small.svg.png** | **НАДЛЕЖНА МИНИСТАРСТВА****(10)**  | **РЕГИСТАР****(22)** | Просечан број процедура и кључних пословних догађаја на годишњем нивоу**>1.000.000** |
| --- | --- | --- | --- |
| **ПРИВРЕДА** | 1. ПРИВРЕДНИ СУБЈЕКТИ
 | 320.000 процедура годишње „Doing business 2018”Србија на 40. позицији у свету„Global competitiveness Report“Србија на 25. позицији |
| 1. ЗАЛОГА НА ПОКРЕТНИМ СТВАРИМА И ПРАВИМА
 |  Вредност свих залога 70 милијарди евраБрој активних заложних права преко 170.000 |
| 1. ФИНАНСИЈСКИ ЛИЗИНГ
 |  Вредност свих активних уговора 1,3 милијарда еураБрој активних уговора 42.000 |
| 1. ПРИВРЕДНЕ КОМОРЕ
 | 15 |
| 1. СТЕЧАЈНЕ МАСЕ
 | 384 |
| 1. СУДСКЕ ЗАБРАНЕ
 | 483 привремене мере забране располагања покретном и непокретном имовином |
|  | 1. ЦЕНТРАЛНА ЕВИДЕНЦИЈА ПРИВРЕМЕНИХ ОГРАНИЧЕЊА
 | Преко 400.000 активних мера ограничења у односу на око 60.000 привредних субјеката |
|  | 1. ЦЕНТРАЛНА ЕВИДЕНЦИЈА СТВАРНИХ ВЛАСНИКА
 | Почетак уписа 1. јануар 2019. годинеПроцењени број обвезника: 150.000 |
| 1. ПОНУЂАЧИ
 | Преко 11.000 |
| **ФИНАНСИЈЕ** | 1. ГОДИШЊИ ФИНАНСИЈСКИ ИЗВЕШТАЈИ И БОНИТЕТ
 | Преко 470.000 процедура годишњеГодишње преко 165.000 обвезника ГФИ подноси искључиво квалиф. електронским потписом |
| 1. ФАКТОРИНГ
 | 15 одобрења за обављање послова факторинга |
| **РЕГИОНАЛНИ РАЗВОЈ** | 1. МЕРЕ И ПОДСТИЦАЈИ РЕГИОНАЛНОГ РАЗВОЈА
 | 23.000У потпуности е-платформаза преко 50 институција |
| **ДРЖАВНА УПРАВА** | 1. УДРУЖЕЊА ГРАЂАНА
 | Преко 30.000 регистрованих |
| 1. ПРЕДСТАВНИШТВА СТРАНИХ УДРУЖЕЊА
 | 70 |
| **КУЛТУРА** | 1. ФОНДАЦИЈЕ И ЗАДУЖБИНЕ
 | Преко 800 |
| 1. ПРЕДСТАВНИШТВА СТРАНИХ ФОНДАЦИЈА
 |
| 1. МЕДИЈИ
 | 1.900 |
| **СПОРТ** | 1. СПОРТСКА УДРУЖЕЊА
 | Преко 14.000 регистрованих |
| **ТУРИЗАМ** | 1. ТУРИЗАМ
 | 581 регистрована туристичка агенције |
| **ПОЉОПРИВРЕДА** | 1. УГОВОРИ О ФИНАНСИРАЊУ ПОЉОПРИВРЕДНЕ ПРОИЗВОДЊЕ
 | 21 активни уговор |
| **ГРАЂЕВИНАРСТВО** | 1. ЦЕНТРАЛНА ЕВИДЕНЦИЈА ОБЈЕДИЊЕНИХ ПРОЦЕДУРА
 | Годишње близу 100.000 процедураСрбија на 11. месту у светуреформа на „Doing business 2019”ИТ платформа преко које поступке дневно спроводи 7.000 из преко 1.000 институција |
| **ЗДРАВСТВО** | 1. РЕГИСТАР ЗДРАВСТВЕНИХ УСТАНОВА
 | Закон о здравственој заштити у процедури усвајања у децембру 2018.  |

Агенција, као јавна институција, у свом вођењу послова примењује стандард обављања свих послова као поверених а истовремено и стандарде финансијског пословања и извештавања привредног друштва.

Агенција није буџетска институција, финансира се из прихода од накнада за регистрацију и друге услуге које се утврђују у висини нужних трошкова њиховог пружања.

Рачуноводство Агенције, међутим, води се по Контном оквиру за привредна друштва а финансијски извештај Агенција подноси, како Влади тако и Регистру финансијских извештаја са пратећом екстерном ревизијом.

Развој Агенције финансира се кроз усмеравање инвестиција у државни капитал из вишка прихода над расходима по финансијским извештајима који се усвајају на годишњем нивоу и на које сагласност даје Влада.

## ПРАВНИ ОСНОВ УСПОСТАВЉАЊА ПРИОРИТЕТНИХ АКТИВНОСТИ АГЕНЦИЈЕ

Програмске активности Агенције у 2019. и наредним годинама предвиђају следећи документи који нормирају стратешке циљеве Владе и успостављају обавезе Агенције:

1. Закључак Владе о усвајању Програма за унапређење позиције Републике Србије на ранг листи Светске Банке о условима пословања – Doing business за период 2017-2018. године са Акционим планом 05 Број: 48-12747/2016-1 од 13. јануара 2017. године.
2. Закључак Владе 05 број 4-13689/2015 (Сл. гласник РС бр. 110/15) са пратећим Национални програмом за сузбијање сиве економије.
3. Одлука о образовању координационог тела за сузбијање сиве економије и заједничке групе за унапређење позиције Републике Србије на листи Светске Банке Doing business („Сл. гласник РС”, бр. 5/17, 80/17, 83/17) у примени од 23.09.2017.
4. Закључак Владе 05 Број: 350-8885/2014-2 од 26. марта 2015. године, којим су започете активности на успостављању електронског система издавања грађевинских дозвола уз усвајање пратећег Акционог плана.
5. Меморандум о разумевању закључен 13. априла 2016. године, између Владе, Агенције, Националне алијансе за локални економски развој (НАЛЕД) и Отвореног регионалног фонда за унапређење општинских услуга (ГИЗ), којим су стране потписнице дефинисале кораке у преносу права својине над софтверском апликацијом за подршку у поступку спровођења обједињене процедуре, а у складу са чланом 2. Меморандума, Агенција преузела обавезу, да на основу акта Владе којим јој се Софтвер и пратећа документације преноси на коришћење, Софтвер евидентира у пословним књигама као повећање државног капитала, и да сходно томе одржава систем, ангажује неопходан број људских ресурса, обезбеди хардвер, унапређује систем, пружа техничку подршку општинама, покрајини и министарству, одржава веб страницу за све време постојања система за електронско издавање грађевинских дозвола.
6. Анализа Светске Банке о потреби унапређења система издавања е-грађевинских дозвола, септембар 2017. године – „Technical Specification for the e-Permitting IT System Upgrade” којом се прецизира број функционалних захтева које треба решити у информационом систему са проценом потребних ресурса и финансијских средстава током 2018. и 2019. године;
7. Споразум о сарадњи између Владе Републике Србије и Владе Републике Македоније у оквиру процеса приступања Европској унији („Службени гласник РС-Међународни уговори”, број 7/13). У оквиру економске и трговинске сарадње предвиђене овим споразумом, између осталог, предвиђена је и интероперабилност органа надлежних за регистрацију привредних друштава Републике Србије и Републике Македоније, који имају за циљ размену финансијских и пословних информација о компанијама (члан 4. став 2. тачка 4. овог Споразума)
8. Закључком Владе 05 Број: 48-10020/2015 од 19. септембра 2015. године, усвojeн je Нацрт меморандума о разумевању између Владе Републике Србије и Европске банке за обнову и развој у вези са сарадњом у подршци инвестиционој клими и иницијативи за управљање за Србију,
9. Меморандумом закљученим септембра 23. септембра 2015. године је предвиђено да ће се Европска банка за обнову и развој, између осталог, нарочито залагати да јача транспарентност подржавајући Агенцију за привредне регистре да оснује регионални портал регистара у региону Западног Балкана.
10. Уговором о додели бесповратних финансијских средстава - гранта за Развој Регионалног ИТ портала привредних регистара Западног Балкана, закљученим 5. септембра 2017. године између Агенције за привредне регистре и Европске банке за обнову и развој утврђено је да је Агенција имплементарни партнер како у име Републике Србије тако и у име привредних регистара региона: најпре Македоније а потом и Словеније, Републике Српске, Хрватске, Албаније и др.
11. Информација о напретку у спровођењу пројекта „Регионални портал привредних регистара југоисточне Европе“ 05 Број: 337-8349/2018 од 6. септембра 2018. године.
12. Регионална инвестициона реформска агенде (RIRA / Regional investment reform agenda) за чију имплементацију је Влада формирала и интерресорну радну групу својом Одлуком („Сл. Гласник РС“ 74/2018).
13. Закључак Владе 05: Број: 337-1851/2018 од 1. марта 2018. који је усвојен Национални Програм за усвајање правних тековина Европске уније (НПАА) којим се пројекат успостављања Регионалног портала привредних регистара наводи као активност за период 2018-2021. година
14. Закључак Владе 05 Број: 351-1249/2012-1 од 23. фебруара 2012. године,
15. Закључак Владе 05 Број: 351- 1919/2012-1 од 16. марта 2012. године,
16. Закључак Владе 05 Број: 464-10483/2014 од 13. септембра 2014. године. Агенцији је, као носиоцу инвеститорских права у име Републике Србије, додељен на коришћење, за потребе чувања и рада са архивском и документарном грађом, други део старе зграде ФОН-а површине 923 м2. Овај део зграде је по оцени Владе запуштен, па је током 2015. и 2016. године започето предузимање потребних мера заштите од даљег пропадања, нарочито на санирању целокупног темеља и кровне конструкције тог дела објекта, који је почео да угрожава и реконструисани део зграде Архивa Агенције. Наведеним Закључцима је опредељено да је Агенција инвеститор који поступа у име и за рачун Републике Србије (Решење о одобрењу радова IX-20 бр. 351.41-283/2015 од 22.12.2015. године). Вредност предрачуна преосталих радова на другом делу објекта бившег „ФОН”-а у Раковици износи 135,0 мил. динара. Објекат је намењен да поред централног архива Агенције омогући успостављање е-архива, дата центра који ће имати својство резервног система подршке ИКТ инфраструктури Агенције (хардвер). Наведене активности су отпочеле у 2018. години и планирано је да се заврше у 2019. години
17. Пројекат Е – регистрација оснивања предузетника, са почетком примене 1. јануара 2018. године, а за привредна друштва након одговарајућих измена нормативног оквира, број пројекта 00103453, иницијално финансиран од УНДП, имплементациони партнер: Министарство привреде, циљ: проширење модела на е-регистрације промена и регистрација у осталим статусним регистрима Агенције. Наведена активност у складу је и са изменама и допунама Закона о привредним друштвима,
18. Акциони план за спровођење програма Владе по Закључку 05 Број: 021-10807/2017-2 од 9. новембра 2017. и План активности за унапређење регистра просторних јединица и адресног регистра за успоставу интероперабилности са другим регистрима – Координационо тело Владе Србије за унапређење адресног регистра који предвиђа успостављање система интероперабилности Агенције, МУП-а, Републичког геодетског завода током 2018. године,
19. У оквиру Пројекта техничке помоћи Републици Србији у реформи корпоративног финансијског извештавања, који заједнички имплементирају Министарство финансија и Светска банка од марта 2016. године, а који финансира Влада Швајцарске путем донације, идентификована је потреба за даљим унапређењем Закона о рачуноводству и Закона о ревизији (и свих повезаних подзаконских аката) и њиховим усклађивањем са правним тековинама ЕУ (не пре краја 2018. године). Уговор, којим је званично започео овај Пројекат, потписан је између Министарства финансија и Консултанта (конзорцијум Универзитет Сингидунум - Информативно пословни центар) 22. септембра 2017. године. Агенција за привредне регистре, у чијој надлежности се налази Регистар финансијских извештаја, препозната је као значајан чинилац у даљем процесу унапређења постојеће регулативе (пре свега у делу који се односи на Закон о рачуноводству и релевантна подзаконска акта). У погледу чувања и поступања са документацијом и архивског грађом, о којој се Агенција по Закону самостално стара, **Директива** **2009/101/EЗ** Европског парламента и Савета прописује обавезу да се сви документи и појединости које се морају објавити у складу са чланом 2. чувају у спису или унесе у регистар, а да предмет уноса у регистар (документ који садржи податак који је био предмет регистрације) мора у сваком случају бити у спису (у папирном облику). Такође, прописује и да копије свих докумената морају бити доступне на захтев странке, у папирном или електронском облику, како странка захтева, у периоду не краћем од десет година;
20. **Директива 2012/17/ЕУ** Европског парламента и Саветао интерконекцији централних, трговинских и привредних регистара, прописује успостављање с*истема интерконекције привредних регистара* (Business Register Interconnection System – BRIS) путем којег национални привредни регистри стављају своје податке на располагање механизмима прекограничног обелодањивања, укључујући портал e-Justice. Имајући у виду тачку 23 Директиве, у којој се наводи да би било би пожељно да се трећим државама у будућности омогући учешће у систему повезивања регистара. Сходно томе, Агенција наставља да интензивно прати имплементацију ове директиве од стране чланица ЕУ;
21. Споразум о преузимању података путем веб сервиса бр. 08-3-73-1/17 од 31.08.2017. године и Протокол о сарадњи закључен између Агенције за привредне регистре и Министарства правде бр. 08-3-73/17 од 31.08.2017. године.

## ОРГАНИЗАЦИЈА И РЕСУРСИ АГЕНЦИЈЕ - ПРОФИЛ

Агенција за привредне регистре основана је 2004. године Законом о Агенцији за привредне регистре, којим су утврђени статус, седиште, послови и органи Агенције а са оперативним радом започела је 01. јануара 2005. године.

Агенција обавља Законом поверене послове и води регистре и то:

1. **Регистар привредних субјеката**, који обухвата:
* Регистар привредних друштава који је почео са радом 31. децембра 2004. године;
* Регистар предузетника, који је почео са радом 01. јануара 2006. године и
* регистрацију финансијских извештаја, од 01. јануара 2006. године до 01.01.2010. године;
1. **Регистар финансијског лизинга**,од 31. децембра 2004. године;
2. **Регистар заложног права** на покретним стварима и правима, од 15. августа 2005. године;
3. **Регистар медија**, од 13.02.2015. године којим је замењен Регистар јавних гласила, који се води у Агенцији од 14. октобра 2009. године;
4. **Регистар удружења**, од 22. октобра 2009. године;
5. **Регистар страних удружења**, од 22. октобра 2009. године;
6. **Регистар туризма**, од 1. јануара 2010. године;
7. **Регистар стечајних маса**, од 1. јануара 2010. године;
8. **Регистар финансијских извештаја и података о бонитету** **правних лица и предузетника**, од 1. јануара 2010. године;
9. **Регистар мера и подстицаја регионалног развоја**, од 1. фебруара 2011. године;
10. **Регистар задужбина и фондација,** од 01. марта 2011. године;
11. **Регистар представништава страних фондација и задужбина**, од 1. марта 2011. године;
12. **Регистар удружења, друштава и савеза у области спорта**, од 23.09.2011. године;
13. **Регистар судских забрана**, од 17.09.2011. године;
14. **Регистар привредних комора**, од 01.01.2013. године.
15. **Регистар понуђача,** од 01.09.2013. године;
16. **Регистар факторинга,** од 22.10.2013. године;
17. **Регистар уговора о финансирању пољопривредне производње,** од 01.06.2015. године,
18. **Централна евиденција обједињених процедура Е – дозволе**, од 01.01.2016. године,
19. **Централна евиденција привремених ограничења права лица регистрованих у Агенцији за привредне регистре**, 01.06.2016. године,
20. **Централна евиденција стварних власника, у плану од 01.01.2019. године**
21. **Регистар здравствених установа**, у плану 2019. године.

**Организациона и управљачка структура Агенције**

Органи Агенције су управни одбор и директор.

Председник Управног одбора је Велибор Самарџић, дипл. правник из Београда (именован је за председника Управног одбора решењем Владе 24 број 119-13971/2014 од 05.11.2014. године, „Службени гласник РС”, број 121/14), а чланови Управног одбора су: Драган Нинковић, дипл. инжењер саобраћаја из Шапца (Решење Владе 24 број 119-4752/2017 од 19.05.2017. године, „Службени гласник РС”, број 49/17), Зоран Драгићевић, дипл. инжењер пољопривреде из Београда (Решење Владе 24 број 119-8553/2017 од 14.09.2017. године, „Службени гласник РС”, број 83/17), Мирјана Бауцал Мркић, дипл. правник из Београда (Решење Владе 24 број 119-535/2018 од 18.01.2018. године , "Службени гласник РС", бр. 05/18) и Тања Пушоња, дипл. дефектолог - логопед, из Београда (Решење Владе 24 број 119-6110/2018 од 28.06.2018. године, "Службени гласник РС", бр. 50/18).

Директора Агенције именује и разрешава Влада на предлог Управног одбора.

Директор Агенције, Звонко Обрадовић, изабран је на јавном конкурсу.

Регистре воде регистратори, именовани од стране Управног одбора Агенције, уз претходну сагласност Владе. Исто лице може поново, по истеку мандата, бити именовано за регистратора. Сходно флексибилном законском моделу којим се уређује поступак именовања регистратора, једно лице може водити више регистара из сродних области чиме се избегава умножавање функција али и значајно олакшава интеграција између функција вођења регистара и заједничких функција Агенција.

Регистратори Агенције су у свом раду независни а овлашћења и надлежност им је детаљно прецизирана Законом о Агенцији за привредне регистре и Законом о поступку регистрације у Агенцији за привредне регистре.

**Миладин Маглов**, од оснивања Агенције води Регистар привредних субјеката, а четврти пут је именован за регистратора Одлуком управног одбора број 10-5-24/16 од 24.10.2016. године по претходно прибављеној сагласности Владе 24 број 119-9310/2016 од 05.10.2016. године. Миладин Маглов, по одлуци Управног одбора, осим Регистра привредних субјеката води и регистре медија, туризма, стечајних маса, Регистар понуђача и Централну евиденцију привремених ограничења права лица регистрованих у Агенцији за привредне регистре.

**Тања Вукотић-Маринковић**, од оснивања Агенције, односно почетка рада регистара, води регистре финансијског лизинга и заложног права на покретним стварима и правима, а четврти пут је, од тада, именована за регистратора Одлуком Управног одбора број 10-5-25/16 од 24.10.2016. године по претходно прибављеној сагласности Владе 24 број 119-9312/2016 од 05.10.2016. године. Такође, Одлуком Управног одбора број 10-5-25/15 дана 23.12.2015. године, по претходно прибављеној сагласности Владе 24 број 119-13215/2015 од 11.12.2015. године, именована је и за регистратора који води Централну евиденцију обједињених процедура. По одлуци Управног одбора, осим наведених, води и Регистар судских забрана, Регистар факторинга и Регистар уговора о финансирању пољопривредне производње.

**Нивес Чулић**, именована је за регистратора који води Регистар удружења и Регистар страних удружења, по трећи пут, Одлуком Управног одбора 10-5-24/17 дана 12.10.2017. године по претходно прибављеној сагласности Владе 24 број 119-9207/2017 од 22.09.2017. године. Нивес Чулић, по одлуци Управног одбора, осим наведених води и регистре задужбина и фондација, представништава страних задужбина и фондација, Регистар удружења, друштава и савеза у области спорта и Регистар привредних комора.

**Ружица Стаменковић**, води Регистар финансијских извештаја и података о бонитету правних лица и предузетника, од почетка рада овог регистра у Агенцији, а именована је трећи пут Одлуком управног одбора број 10-5-25/17 од 12.10.2017. године, по претходно прибављеној сагласности Владе 24 број 119-9209/2017 од 22.09.2017. године. Ружица Стаменковић, по одлуци Управног одбора, осим овог, води и Регистар мера и подстицаја регионалног развоја.

Заједничке послове за све регистре обављају запослени организовани у секторе и службе.

Седиште Агенције је у Београду, Бранкова бр. 25, а организационе јединице Агенције основане су у 13 градова Србије (Суботица, Зрењанин, Нови Сад, Панчево, Ваљево, Крагујевац, Краљево, Ужице, Пожаревац, Зајечар, Ниш, Лесковац и Косовска Митровица).

Програм рада за 2019. годину садржи приказ пословних активности са збирним и појединачним табеларним и текстуалним показатељима, законима прописаног делокруга регистара, евиденција и Агенције као целине.

# II ПЛАН ПОСЛОВНИХ АКТИВНОСТИ

## Регистар привредних субјеката

* 1. Е-регистрација

У Регистру привредних субјеката дана 01. 01. 2018. године отпочела је електронска регистрација предузетника. Надаље, 18. 10. 2018. године је такође отпочела електронска регистрација једночланих друштава са ограниченом одговорношћу. Могућност подношења електронских пријава омогућена је изградњом посебног информационог система за подношење електронских пријава уз употребу квалификованог електронског потписа будућих предузетника, односно оснивача привредних друштава. Значајан напредак у пословању, односно систему регистрације привредних друштава остварен је у могућности да електронски потписи оснивача на оснивачком акту замени оверу потписа код нотара, која је посебан део процеса регистрације оснивања и која се као таква данас убраја у број процедура које је потребно испунити приликом оснивања привредних друштава. Електронска регистрација осим употребе квалификованог електронског потписа обезбеђује и електронско плаћање накнаде за поступак регистрације оснивања у пуном смислу те речи (плаћање путем платих картица). Спровођење овог пројекта, али и даљи развој електронске регистрације не само оснивања, већ и вршења регистрације других промена изискује одређене измене и допуне правног оквира, тако да је почев од 01. 10. 2018. године ступио на снагу Закон о изменама и допунама Закона о привредним друштвима, а у припреми је Измена Закона о поступку регистрације у Агенцији за привредне регистре до чије би примене требало доћи у 2019. години. На основу наведеног биће потребно постојеће подзаконске акте ускладити у делу који се односи на поступак регистрације.

* 1. Доградња система за вођење Регистра привредних субјеката ради усаглашавања са изменама Закона о привредним друштвима у току 2018. године је од почека и до сада је највећи део урађен, али с обзиром на комплексност софтверског решења и великог броја измена које је у истом потребно извршити довршетак овог посла биће урађен у току 2019. године, с тим да се истовремено и континуирано обезбеди постојећи ниво функционалности софтвера.
	2. Е-ЗУП

Поред одржавања квалитета у наредном периоду било би потребно вршити и даља побољшања квалитета регистрованих или евидентираних података, а то се пре свега односи на податке о физичким лицима, као и адресне податке о привредним субјектима (адреса седишта, огранака), који би се у оквиру постојећег софтверског решења тачније уносили као резултат размене података са надлежним државним органима. Овакав вид унапређења квалитета података има своје утемељење у новом Закону о општем управном поступку, чија ће примена у том сегменту бити отежана имајући у виду различитост структуре и квалитета истоврсних података зависно код ког се државног органа врши посматрање. Ово произлази из чињенице да се врло често исти подаци прикупљају више пута код различитих органа, а не преузимају се од једног државног органа који води основни регистар или евиденцију за те податке. Ипак се и поред свих наведених проблема и потешкоћа у 2018. години отпочело са преузимањем података од надлежних државних органа и организација. То се пре свега односи на податке који се по основу захтева за приступање службеним евиденцијама прибављају од Министарства унутрашњих послова (пребивалиште предузетника) и Министарства државне управе и локалне самоуправе (подаци о смрти предузетника ради брисања из Регистра).

* 1. Адресни регистар

Агенција је члан радне групе чији је задатак успостављање адресног регистра при РГЗ у 2018. години. Подаци који ће се имплементацијом овог регистре добити од суштинске су важности за правилно функционисање Регистра привредних субјеката али и свих других регистара Агенције. Подаци о адресама који постоје у свим регистрима требали би да се према акционом плану Владе ускладе са Адресним регистром у периоду 2018 - 2019. година. С тим у вези у 2018. години расписана је јавна набавка за усаглашавањем података који се налазе у регистрима АПР и Адресном регистру РГЗ, а окончање овог пројекта очекује се у 2019. години.

* 1. Пројекат анализе и дизајна новог РЕПС-а

У складу са плановима Агенције и потребом која се огледа у модернизацији и развоју постојећег начин рада Регистра привредних субјеката у АПР у току 2018. године расписан је јавни тендер ради израде анализе и дизајна новог информатичког решења за вођење Регистра. Ново информатичко решење треба да унапреди постојеће процедуре рада, смањи број процедура које се спроводе у писаној форми и омогући њихово потпуно спровођење у електронској форми. Осим тога ново решење треба да омогући бољу комуникацију између државних органа и смањи број административних процедура на страни корисника. Спровођење пројекта вршиће се у 2019. години, да би се након тога приступило и изради новог информационог система за водење Регистра привредних субјеката у 2020. години.

* 1. Одржавање постојећих функционалности софтвера за вођење Регистра привредних субјеката

## Регистар медија

* 1. Регистар јавних гласила је од 13. 02. 2015. године на основу новог Закона о јавном информисању и медијима (”Сл. гласник РС”, бр. 83/2014) променио назив у Регистар медија. Постојећи софтвер за вођење овог регистра развијен је крајем 2014. и у 2015. години у потпуности интерним ресурсима Агенције. Овим софтвером омогућено је уношење проширеног сета података који се односи медије.
	2. Процењује се да ће тренд повећања броја пријава за упис новчаних с средстава која органи јавне власти додељују медијима наставити и током наредне године. У току прве половине 2019. године се поред тога очекују се измене Закона о јавном информисању и медијима на основу којих ће се у Регистру медија уписивати већи сет података о новчаним средствима која су медији добили посредно или непосредно од органа јавне власти.
	3. Напред изнете чињенице представљају основ да се у првој половини 2019. године постојеће софтверско решење које служи за вођење Регистра медија надогради новим функционалностима.

## Регистар Туризма - Евиденције туризма

* 1. Крајем 2018. године и почетком 2019. године очекује се усвајање и почетак примене нових закона којима се уређује област туризма и област угоститељства. Важећим Законом о туризму („Службени гласник РС”, бр. 36/09, 88/10, 99/11 - др. закон, 93/12 и 84/15) уређена је област туризма и угоститељства, међутим, како је предлагач нових закона навео у образложењу, створили су се услови да се ова област системски регулише са два закона – Законом о туризму и Законом о угоститељству, а имајући у виду регулативу Европске уније, регулативу развијених туристичких земаља у окружењу и степен достигнутог развоја туризма и угоститељства, односно, туристичке и угоститељске привреде у Републици Србији.
	2. С обзиром на то да се предлози наведених закона већ налазе у скупштинској процедури, почетак њихове примене очекује се у јануару 2019. године, односно истовремено са ступањем на снагу тих закона. Према предложеним решењима, даном ступања на снагу закона који уређује област туризма престаје да важи Закон о туризму („Службени гласник РС”, бр. 36/09, 88/10, 99/11 - др. закон, 93/12 и 84/15), осим одредаба које се односе на угоститељске услуге у домаћој радиности и сеоско туристичко домаћинство које би требало да престану да важе 1. јула 2019. године. Исто тако, одредбе које се односе на изнајмљивање путничких аутомобила са услугама возача (limo service) би требало да престану да важе даном ступања на снагу закона којим ће се уредити наведена питања.
	3. Новим законима предвиђено је доношење бројних подзаконских аката у чијој припреми би Агенција за привредне регистре требало да узме активно учешће како би се избегли евентуални проблеми који се јављају у примени тих прописа када је у питању регистрација туристичких агенција и евидентирање субјеката у туризму, а којих је у претходном периоду било.
	4. Надоградња софтвера који ће подржати новине које се односе на регистрацију података предвиђене поменутим законом подразумеваће омогућавање регистрације података о различитим категоријама лиценци за туристичке агенције организаторе путовања, као и података о депозиту - депонованим средствима код банке, са прописаним износом у зависности од категорије лиценце. Измене софтвера би требало да обухвате и аутоматизацију процеса брисања туристичких агенција организатора путовања које не поднесу захтев за обнављање лиценце у законом прописаном року - 35 дана пре истека рока важења лиценце, што представља ново законско решење. Доношењем поменутог закона за Агенцију за привредне регистре ће настати обавеза да на захтев Министарства у прописаном року доставља податке о туристичким агенцијама, издатој категорији лиценце организатора путовања, року важења лиценце, гаранцији путовања и др, те ће у том смислу бити потребно додатно ангажовање Одељења за испоруку података у координацији са ИТ сектором.
	5. У 2018. години очекивало се да се у потпуности пређе на вођење евиденција у Регистру туризма, међутим, већ у првој половини 2018. приступило се изради нових закона којима се уређује област туризма и област угоститељства и предвиђају нешто другачија законска решења за субјекте који се евидентирају у Регистру туризма, те се стога се очекује да ће се прелазак на нову софтверску платформу окончати у 2019. години, односно након доношења нових прописа.

## Централна евиденција привремених ограничења права лица регистрованих у Агенцији за привредне регистре

* 1. Централна евиденција представља јединствену, централну, електронску базу података о лицима која су уписана у регистре Агенције, којимa је привремено ограничено одређено право актом надлежног органа. Централна евиденција привремених ограничења права лица регистрованих у Агенцији за привредне регистре почела је радом 01. 06. 2016. године. Ова евиденција је имплементирана на новој регистарској платформи, тако да се од првог дана у исту уписују подаци о лицима која су по било ком правном основу уписана.
	2. Поред уписа података, који се врши у Агенцији, подаци се преузимају и путем веб сервиса од обвезника достављања података (НБС). У току 2018. години отпочело се и са преузимањем података, односно уписом података у Централну евиденцију од стране Пореске управе.
	3. Крајем године дошло је и до промене Правилника о класификацији основа привременог ограничења права, што је узроковало промену регистарске платформе у делу имплементације новог шифарника основа привремених ограничења права. Измене Правилника условљене су променама Закона о пореском поступку и пореској администрацији и Закона о извршењу и обезбеђењу.
	4. Измене Правилника условиле су и измене у електронским сервисима са другим државним органима, те је тако ова функционалност, која се већином тиче уписа и брисања података у Централној евиденцији путем веб сервиса (НБС и Пореска управа) отпочела у току 2018. године, а њено довршење очекује се у 2019. години.
	5. Како је Централна евиденција постала централно место из кога се многи државни органи и организације, али и сва друга заинтересована правна и физичка лица снабдевају неопходним подацима о евидентираним ограничењима права, у току 2019. године потребно је, осим завршетка напред побројаних функционалности, извршити надоградњу система напреднијим начинима за претраге активних и брисаних привремених ограничења права

## Регистар понуђача

* 1. У току 2019. године планира се доношење новог Закона о јавним набавкама. С тим у вези у току 2019. године биће потребно надоградити постојеће софтверско решење на онај начин и у оном обиму како то буде предвиђао нови Закон.
	2. У Регистру понуђача у преосталом делу у току 2019. године планира се одржавање постојећег нивоа функционалности софтвера, односно свих процеса који ће омогућити висок ниво квалитета регистрованих и евидентираних података и докумената.

## Регистар стечајних маса

У Регистру стечајних маса у току 2019. године планира се одржавање постојећег нивоа функционалности софтвера, односно свих процеса који ће омогућити висок ниво квалитета регистрованих и евидентираних података и докумената.

1. **Централна евиденција стварних власника**
	1. Република Србија је у поступку придруживања ЕУ прихватила обавезу усаглашавања прописа о спречавању коришћења финансијског система у сврху прања новца или финансирања тероризма и у том смислу усвојилла Закон о централној евиденцији стварних власника, који се у односу на успостављање евиденције примењује почев од 31. 12. 2018. године. Овим Законом уређено је успостављање, садржина, основи евидентирања и начин вођења Централне евиденције стварних власника правних лица и других субјеката регистрованих у Републици Србији.
	2. Ради спровођења Закона у току 2018. године расписан је јавни тендер за набавку - израду софтверског решења за вођење Централне евиденције стварни власника, који би требао бити пуштен у ради 31. 12. 2018. године. У току јануара месеца, односно до 31. јануара 2019. године сва привредна друштва привредна друштва, осим јавних акционарских друштава, задруге, огранци страних привредних друштава, пословна удружења и удружења и др. субјекти који су детаљно побројани у Закону у обавези суда пријаве стварне власнике. Након првих месец дана рада, дакле почев од фебруара 2019. године извршиће се и коначна оцена свих функционалности и сагледавање свих евентуалних проблема и потреба за одржавањем постојећих функционалности и развојем и унапређењем датог решења.
	3. У току 2019. године, осим одржавања постојећег софтверског решења може се из напред наведених разлога појавити и потреба и за унапређењем, односно надоградњом постојећег софтверског решења, а поготово због чињенице да је до израде оваквог информационог система дошло у изузетно кратким роковима који нису карактеристични за развој оваквих решења.
2. **Регистар финансијских извештаја**

Регистар финансијских извештаја, почео је са радом 01.01.2010. године, у оквиру Агенције, сагласно одредбама Закона о изменама и допунама Закона о рачуноводству и ревизији („Сл. гласник РС” број 111/2009). Регистар је оформљен обједињавањем послова регистрације финансијских извештаја, које је до тада обављао Регистар привредних субјеката и послова пријема финансијских извештаја и обраде података из тих извештаја (на појединачном и збирном нивоу), те давања података из финансијских извештаја и пружања услуга бонитета, које је обављала Народна банка Србије.

Планирање обављања редовних послова из надлежности Регистра за 2019. годину засновано је на оствареним резултатима рада посматраним у првих девет месеци 2018. године, са пројекцијом до краја године (планирани обим послова), а планом су обухваћене и активности које су усмерене ка функционалном унапређењу рада Регистра, тј. развојни послови (пројектовани правци развоја послова Регистра).

**Планирани обим послова**

У Регистру финансијских извештаја, током 2019. године обављаће се послови у вези пријема и обраде финансијских извештаја, као и послови у вези макроекономског информисања, анализа и пружања услуга из Регистра.

У оквиру редовних активности везано за пријем и обраду финансијских и других извештајапланирано јеобављање активности, које се могу груписати у следеће целине:

* припрема за пријем и обраду финансијских и других извештаја за 2018. годину;
* пријем и обрада финансијских и других извештаја, као и јавно објављивање финансијских извештаја за 2018. годину и прописане документације, која се доставља уз те извештаје;
* подношење пријава за привредни преступ.

У делу припрема за пријем и обраду финансијских и других извештаја за 2018. годину, као и јавно објављивање финансијских извештаја и прописане документације, за све групе правних лица, планирано је обављање следећих послова:

* **Утврђивање прегледа обвезника** на предају финансијских и других извештаја за 2018. годину и њихових законских заступника, са стањем на дан 31.12.2018. године,на основу података из евиденција обвезникаи објављивање истих на интернет страници Агенције;
* **Ажурирање пословних процеса у оквиру посебног информационог система Агенције** (у даљем тексту: ПИС ФИ систем)и израда упутстава и процедура за рад везано за пријем, обраду и објављивање података, извештаја и документације;
* **Дефинисање пословних правила у оквиру ПИС ФИ система** за приватне инвестиционе фондове, као засебне групе обвезника;
* **Ажурирање рачунских и логичких правила** на основу подзаконских аката који уређују садржину и форму образаца финансијских извештаја по групама правних лица и њихова имплементација у ПИС ФИ систем;
* **Имплементација нових прописаних образаца извештаја** **и дефинисање нових рачунско логичких правила** за НБС и банке, у ПИС ФИ систему**,** који се примењују почев од финансијских извештаја за 2018. годину;
* **Припрема и објављивање** на интернет страници Агенције корисничких упутстава и свих битних информација везаних за састављање и достављање извештаја за 2018. годину, као и правила рачунске и логичке контроле.

Напред наведено, треба да омогући да се ПИС ФИ систем стави у функцију, односно на располагање корисницима, у прописаним роковима (крај јануара 2019. године).

Што се тиче послова пријема и обраде финансијских и других извештаја, као и јавног објављивања финансијских извештаја за 2018. годину и прописане документације, која се доставља уз те извештаје, полазећи од обима послова у току 2018. године и њихове пројекције до краја године, у 2019. години се очекује благи раст укупног броја предмета, нарочито у делу изјава о неактивности (са 21.500 на 23.000 изјава). Ово повећање последица је чињенице, да је Регистар подносио пријаве за привредни преступ због недостављања финансијских и других извештаја, у складу са Законом о рачуноводству, против обвезника који нису имали промет преко рачуна отворених код банака, услед чега се и очекује да ће већи број правних лица која фактички не послују, доставити предметну изјаву. Такође, очекује се благи раст укупног броја предмета ванредних финансијских извештаја (са 5.700 на 6.000) услед покретања поступка принудне ликвидације у складу са Законом о привредним друштвима, те се очекује да ће одређени број правних лица доставити предметни извештај.

Пројекције су дате у табелама које следе.

| **Врсте извештаја** | **2018.** | **2019.** | **Индекс**(4:2) | **Индекс**(5:3) |
| --- | --- | --- | --- | --- |
| ***Број предмета*** | ***Обим*** ***предмета*** | ***Број предмета*** | ***Обим*** ***предмета*** |
| *1* | *2* | *3* | *4* | *5* | *6* | *7* |
| Извештаји за статистичке потребе | 33.762 | 33.762 | 34.000 | 34.000 | 101 | 101 |
| Извештаји за статистичке потребе и редовни годишњи финансијски извештаји\*  | 110.695 | 332.085 | 111.000  |  333.000 | 100 | 100 |
| Изјава о неактивности | 21.500 | 21.500 | 23.000 | 23.000 | 107 | 107 |
| Редовни годишњи финансијски извештаји\*\* Замена редовног годишњег односно документације уз редовни годишњи финансијски извештајДео редовног годишњег финансијског извештаја- година различита од календарске | 37.40065011 | 74.8001.30022 | 38.00065010 | 76.0001.30020 | 10210091 | 10210091 |
| Консолидовани годишњи финансијски извештаји\*\*\*Замена консолидованог односно документације уз консолидовани финансијски извештај | 6945 | 1.38810 | 7005 | 1.40010 | 101100 | 101100 |
| Ванредни финансијски извештаји\*\*\*\*Замена ванредног финансијског извештаја | 5.7006 | 5.7006 | 6.0006 | 6.0006 | 105100 | 105100 |
| **Укупно финансијски извештаји:**  | **210.423** | **470.573** | **213.371** | **474.736** | **101** | **101** |

*\* Обим предмета се рачуна као извештај за статистичке потребе (СИ), затим годишњи финансијски извештај (ГФИ), те прописана документација уз ГФИ*

*\*\* Обим предмета се рачуна ГФИ + документација уз ГФИ*

*\*\*\* Обим предмета се рачуна КФИ+ документација уз КФИ*

*\*\*\*\* Укључују основ за састављање ванредних у 2017 и 2018*

Приликом пројекције очекиваног броја предмета везано за финансијске извештаје пошло се од претпоставке да ће велики број обвезника, као и по извештајима из ранијих година, искористити могућност да истовремено достави податке за статистичке потребе и финансијске извештаје са документацијом.

Вишегодишња искуства у обради извештаја достављених у електронском облику путем ПИС ФИ система, резултирала су унапређењем процеса рада који се манифестују кроз организацију обављања послова на оптималан начин и постављања граница контроле образаца извештаја и документације у складу са правним положајем који Регистар има у смислу прописа који уређују рачуноводство. Наведена унапређења, а под условом правовременог стављања у функцију ПИС ФИ система и започињања обављања послова обраде достављених извештаја за статистичке потребе, односно обраде и јавног објављивања редовних годишњих финансијскихна време, **значајно смањују ризик да** **та обрада неће бити благовремена и квалитетна.**

Регистар подноси пријаве за привредни преступ против правних лица и одговорних лица у правним лицима који нису доставили извештаје за статистичке потребе, редовне годишње финансијске извештаје и прописану документацију, односно који нису доставили обавештење о разврставању, у складу са Законом о рачуноводству. Пријаве се, у правилу, подносе у наредној години у односу на годину када истиче рок за достављање извештаја. Приликом планирања броја пријава, које ће се подносити у 2019. години, пошло се од броја пријава које су већ поднете у 2018. години (због недостављања извештаја за 2016. годину) и пројекције колико се још пријава по овом основу мора поднети до краја ове године. Због почетка примене одредаба Закона о изменама и допунама Закона о привредним друштвима (од 01.10.2018. године), које се односе на покретање поступка принудне ликвидације услед недостављања годишњих финансијских извештаја, очекује се да ће број пријава за 2016. годину бити значајно мањи у односу на раније године. Наиме, пријаве за привредни преступ неће се подносити против привредних друштава за која су испуњени услови за покретање поступка принудне ликвидације (преко 20.000 друштава), па ће за тај број бити и мањи број пријава који ће се поднети због недостављања извештаја за 2016. годину (очекује се подношење око 14.000 пријава), те да ће на истом нивоу бити и број пријава за наредну годину.

|  |  |  |  |
| --- | --- | --- | --- |
| **Пријаве** | **2018.** (пријаве – извештаји за 2015 год) | **2019.** (пријаве – извештаји за 2016 год) | **Индекс**(3:2) |
| *1* | *2* | *3* | *4* |
| **Пријаве за привредни преступ** |  14.000 | 14.000 | 100 |

Сматрамо да и даље постоји присутан ризик да **пријаве за привредни преступ неће бити поднете благовремено**. С једне стране, разлог томе је и даље велики број пријава које треба поднети (услед промене ставова судске праксе, сагласно којим постоји привредни преступ код свих правних лица који не доставе извештаје, без обзира на остварени промет преко рачуна). С друге стране, разлог је и ангажовање запослених на изради и контроли спискова привредних друштава код којих су се стекли услови за покретање поступка принудне ликвидације услед недостављања годишњих финансијских извештаја, те праћење какве су одлуке донете у Регистру привредних субјеката поводом сваког друштва са тог списка (ако се не покрене поступак принудне ликвидације, против таквог привредног друштва треба поднети пријаву за привредни преступ).

У делу Регистра који се бави **бонитетом и анализама** односно **пословима макроекономског информисања, анализа и пружањa услуга из Регистра,** планирано јеобављање редовних активности, које ће се одвијати у два правца, и то:

 - израда макроекономских информација и анализа;

 - израда анализа на микро нивоу и пружање услуга из Регистра.

У делу макроекономског информисања планиране активности односе се на израду и објављивање публикација Годишњи билтен финансијских извештаја за 2018. годину, као и макроекономских анализа - Саопштење о пословању привреде у Републици Србији у 2018. години, Саопштење о пословању економских целина у привреди у Републици Србији у 2018. години и анализе СТО НАЈ... привредних друштава у Републици Србији у 2018. години.

У оквиру анализа на микро нивоу планиране су активности које се односе на утврђивање података и показатеља о бонитету за 2018. годину, као и оцена бонитета за привредна друштва за период од 2014. до 2018. године, које ће потом бити укључене у базу података о бонитету која се води у Регистру. На основу утврђених података, показатеља и оцена започеће пружање услуга из Регистра са подацима за 2018. годину свим заинтересованим корисницима.

Пројекција очекиваног броја услуга из Регистра, сачињена је полазећи од постојећих прилика на тржишту, те претпоставке да ће број тих услуга остати на прошлогодишњем нивоу, али да ће број датих података бити већи с обзиром на нови систем заштите података у делу претрага. Такође, велики број података који се уступају државним органима без накнаде, де треба имати у виду да се, веома често, ради о сложеним и специфичним захтевима за подацима који се утврђују на основу већег броја критеријума, при постојећем броју извршилаца, може да утиче на благовремено извршавање других радних задатака који су поверени тим запосленим.

|  |  |  |  |
| --- | --- | --- | --- |
| **Врсте извештаја / података које се дају из Регистра** | **2018.** | **2019.** | **Индекс**(3:2) |
| *1* | *2* | *3* | *4* |
| Подаци уступљени државним органима | 160.000.000 | 160.000.000 | 100 |
| Подаци уступљени уз накнаду | 15.000.000 | 20.000.000 | 125 |
| **Укупно уступљени подаци:** | **175.000.000** | **180.000.000** | **103** |
| **Услуге из Регистра (извештаји, скоринг и специјални аранжмани):** | **10.000** | **10.000** | **100** |

**Пројектовани правци развоја послова Регистра**

***а) Унапређење послова обраде и јавног објављивања извештаја***

У 2019. години главне активности везано за обраду и јавно објављивање финансијских извештаја и документације о усвајању тих извештаја одвијаће се у правцу консолидације пословних процеса и дораде информатичких решења у ПИС ФИ систему, а на основу искустава стечених у претходним годинама његове примене. Ово у циљу обезбеђивања функционалне целовитости система у условима пуне примене Закона о рачуноводству и потпуног преласка на електронско пословање. У том смислу, посебна пажња ће бити посвећена:

* даљем унапређењу евиденције обвезника достављања финансијских извештаја и доради информатичких решења (4ПЕО апликација) која треба да обезбеде поузданије податке у тој евиденцији, као и квалитетнији поступак подношења пријава за привредни преступ;
* доради (ажурирању) ПИС ФИ система Агенције, који ће бити примењен на састављање и достављање извештаја за 2018. годину;
* проналажење оптималних информатичких решења која обезбеђују вођење е-архиве, у условима управљања великом количином електронских докумената.

***б) Развој система бонитета (део ПИС ФИ) и учешће у изради веб портала за пружање услуга Агенције***

У току 2019. године планирани су завршетак изградње целокупног Посебног информационог система финансијског извештавања (ПИС ФИ), који се односи на развој новог информационог система бонитета и учешће у изради веб портала за пружање услуга Агенције.

Изградња новог информационог система подразумева примену савременијих информатичких решења у делу вођења база података, затим у делу утврђивања података и показатеља о бонитету, као и оцена бонитета привредних друштава. Истовремено, подразумева и развој и имплементацију нових информатичких решења која се односе на пружање стандардизованих услуга из Регистра. Као посебан сегмент потребно је развити систем за проверу квалитета, који би омогућио тестирање примењених софтверских решења пре пуштања у продукцију. Tакав систем би, поред веће оперативности и прилагодљивости за рад на пословима анализа, извештавања и пружања услуга, требало да обезбеди и већу флексибилност приликом креирања нових услуга.

Израда веб портала за пружање услуга Агенције претпоставља, поред развоја и имплементације савременијег софтверског решења у делу наручивања и испоруке стандардизованих услуга, и развој и имплементацију новог информатичког система који би корисницима требало да обезбедити приступ широкој лепези података који се региструју и воде на нивоу целе Агенције. У поступку израде тих нових услуга које би се пружале на наведеном веб порталу потребно је учешће представника свих регистара како би се, поред већ постојећих стандардизованих услуга које пружа Агенција, сагледала структура свих података којима она располаже, систематизовали подаци из статусних и уговорних регистара и подаци из финансијских извештаја, дефинисале основне методолошке поставке за креирање услуга које ће обухватати податке из више регистара и које ће се пружати на порталу. Даљи развој услуга које би се пружале на веб порталу, ради јачања њихове информационе моћи, подразумевао би систематизовање и укључивање података који би се преузимали од других надлежних државних институција. У том смислу потребно је креирати услуге које ће омогућити задовољење информационих потреба широког круга корисника у поступку доношења пословних одлука и истраживања пословног окружења, а које ће омогућити јачање институционалне позиције Агенције. У склопу активности израде веб портала за пружање услуга Агенције посебан сегмент требало би да представља дефинисање начина плаћања услуга, како би коришћење понуђених сервиса било што прихватљивије корисницима.

## Регистар заложног права на покретним стварима и правима

Регистар заложног права на покретним стварима и правима је установљен Законом о заложном праву на покретним стварима уписаним у регистар („Сл. гласник РС”, бр. 57/03,61/05, 64/06 и 99/11), а почео је са радом у оквиру Агенције за привредне регистре 15. августа 2005. године.

Очекује се да ће се прилив захтева у наредној години задржати на истом нивоу као и у текућој години. Процена прилива је извршена на основу података о броју захтева који су поднети у прва три квартала 2018. године и дата је у наредној табели.

|  |  |  |  |
| --- | --- | --- | --- |
| **Врста захтева** | **2018.** | **2019.** | **Индекс (3:2)** |
| *1* | *2* | *3* | *4* |
| Упис заложног права | 17.000 | 17.000 | 100 |
| Измена и/или допуна регистрованих података | 2.600 | 2.600 | 100 |
| Упис и брисање забележбе | 250 | 250 | 100 |
| Брисање заложног права | 7.400 | 7.400 | 100 |
| Изводи, потврде, преписи и копије | 1.250 | 1.250 | 100 |
| Остали захтеви | 4.000 | 4.000 | 100 |
| Укупно: | **32.500** | **32.500** | **100** |

*Прилив захтева – упоредни приказ за 2018. и 2019. годину*

## Регистар финансијског лизинга

Регистар финансијског лизинга установљен је Законом о финансијском лизингу („Сл. гласник РС”, бр. 55/03, 61/05, 31/11 и 99/11), а почео је са радом у оквиру Агенције за привредне регистре 4. јануара 2005. године.

Процењује се да ће се током наредне године у Регистру финансијског бити остварен сличан прилив као и 2018. године, уз благ пораст захтева за регистрацију уговора о финансијском лизингу. Процена је извршена на основу података о броју захтева примљених у првих прва три квартала текуће године и уоченим тенденцијама.

У наредној табели дат је приказ очекиваног прилива до краја 2018. и током 2019. године, по врстама захтева.

|  |  |  |  |
| --- | --- | --- | --- |
| **Врста захтева** | **2018.** | **2019.** | **Индекс (3:2)** |
| *1* | *2* | *3* | *4* |
| Упис података | 14.000 | 15.000 | 107.14 |
| Измена и/или допуна података | 500 | 500 | 100 |
| Престанак/брисање уговора | 8.500 | 8.500 | 100 |
| Изводи, потврде, преписи и копије | 50 | 50 | 100 |
| Остали захтеви | 1.300 | 1.300 | 100 |
| Укупно: | **24.350** | **25.350** | **104.11** |

*Прилив захтева – упоредни приказ за 2018. и 2019. годину*

## Регистар судских забрана

Регистар судских забрана је почео са радом 17. септембра 2011. године, а установљен је Законом о извршењу и обезбеђењу („Сл. гласник РС”. број 31/11, 99/11, 109/13, 55/14).

Очекује се да ће током наредне године прилив броја захтева у Регистру судских забрана бити на истом нивоу као и 2018. године, а процена прилива је извршена на основу података о броју захтева који су поднети у прва три квартала 2018. године. Број пријава за регистрацију података зависи од броја донетих привремених мера забране отуђења и оптерећења покретним стварима, непокретностима и стварним правима на непокретностима, као и интереса повериоца да своје право заштити уписом привремене мере, на основу процене степена угрожености права и опасности од изигравања изречене забране од стране дужника у сваком конкретном случају.

У наредној табели дат је приказ очекиваног прилива у 2018. и 2019. години, по врстама захтева.

|  |  |  |  |
| --- | --- | --- | --- |
| **Врста захтева** | **2017.** | **2018.** | **Индекс (3:2)** |
| *1* | *2* | *3* | *4* |
| Регистрационе пријаве | 80 | 80 | 100 |
| Остало (изводи, потврде, и сл.) | 110 | 110 | 100 |
| Укупно: | **190** | **190** | **100** |

*Прилив захтева – упоредни приказ за 2018. и 2019. годину*

## Регистар факторинга

Регистар факторинга је основан Законом о факторингу („Сл. гласник РС”, број 62/13), а почео је са радом 22. октобра 2013. године.

Тренутно је активно 15 факторинг друштава, а предмет евиденције су решења Министарства финансија којима се привредним друштвима издају или одузимају одобрења за обављање послова факторинга. Број предмета је директно условљен бројем донетих решења министарства надлежног за послове финансија и економском ситуацијом у земљи која је од пресудног утицаја за развој ове врсте финансијске услуге.

## Регистар уговора о финансирању пољопривредне производње

Регистар уговора о финансирању пољопривредне производње основан је Законом о финансирању и обезбеђењу финансирања пољопривредне производње који је усвојен 25. новембра 2014. године, а објављен у „Сл. гласнику РС”, број 128/14.

Током 2018. регистрован је изузетно мали број уговора, па је очито да ова врста краткорочног финансирања није заживела у пракси. Чињеница да Закон омогућава бољу заштиту поверилаца из уговора о финансирању пољопривредне производње, очигледно није довољан услов, а очигледно је да један број поверилаца заштиту својих права остварује по закону којим је уређена бездржавинска залога, уписом у Регистар заложног права.

## Централна евиденција обједињених процедура

Централна евиденција обједињених процедура установљена је Законом о изменама и допунама Закона о планирању и изградњи („Сл. гласник РС”, број 145/14). Она је почела са радом у оквиру Агенције за привредне регистре 1. јануара 2016. године и у њој су обједињени подаци, акта и документација свих регистара обједињених процедура на територији Републике Србије која су прибављена и издата у поступку који надлежна служба спроводи у вези са изградњом, доградњом и реконструкцијом објеката.

Процењује се да ће се током наредне године преко Централног информационог система бити поднет већи број захтева него у 2018. години. Процена је извршена на основу података о броју захтева примљених у првих прва три квартала текуће године и уоченим тенденцијама пораста у односу на 2017. годину.

У наредној табели дати су подаци о очекиваном броју захтева који ће до краја 2018. и током 2019. године бити поднети и обрађени кроз Централни информациони систем Агенције за привредне регистре.

|  |  |  |  |  |
| --- | --- | --- | --- | --- |
| **Врста захтева** | **2018.** |  **2019.** | **Индекс (3:2)** |  |
| *1* | *2* | *3* |  |  |
| Издавање локацијских условаИздавање грађевинске дозволе | 19.40011.600 | 20.20012.100 | **104,12****104,31** |  |
| Привремена грађевинска дозволаУпотребна дозволаРешење из члана 145. Закона о планирању и изградњиОстали захтеви | 1007.20018.30040.000 | 1007.50019.10041.000 | **100,00****104,17****104,37****102,50** |  |
| Укупно: | **96.600** | **100.000** | **103,52** |  |

*Прилив захтева – упоредни приказ за 2018. и 2019. годину*

**Пројектовани правци развоја и активности у 2018. години**

**Уговорни регистри**

У Регистру финансијског лизинга би током наредне године требало да буде омогућено подношење регистрационих пријава у електронској форми. Осим званичне иницијативе Асоцијације лизинг компанија Србије, прелазак на дигитални начин подношења регистрационих пријава један је од захтева Акционог плана Владе за унапређење позиције Републике Србије на ранг листи Светске банке о условима пословања *Doing Business,* у оквиру области „Добијање кредита“, којим се захтева јединствен правни оквир за све колатерале и омогућавање електронског подношења захтева.

Током 2018. године отпочео је пројекат е-Лизинг и као први корак, уз помоћ консултанта, израђенатехничка спецификације за унапређење и развој система електронске регистрације у овом регистру. Израда спецификације је билапредуслов за расписивање тендера за набавку новог софтвера. Поштујући захтеве лизинг кућа, као корисника услуга Агенције, нов софтвер би требало да подржи подношење захтева за упис уговора о финансијском лизингу у електронској форми, а паралелно и подношење и обраду свих врста захтева у аналогној форми, те претраживање и извештавање из базе података Регистра. Позив за подношење понуда под бројем ЈНОП 15/11-18 објављен је у новембру месецу ове године, са роком за подношење понуда до 17. децембра 2018. године. У питању је отворени поступак јавне набавке. Након израде софтвера, у складу са наведеном функционалном спецификацијом, приступило би се даљим унапређењима у циљу потпуне дигитализације рада, омогућавањем подношења и свих осталих врста захтева у електронској форми.

Да би се створили услови за потпуно дигитализовани начин рада неопходна је измена важеће регулативе, па се очекује значајно ангажовање представника Агенције и на пословима израде прописа који се примењују у раду Регистра лизинга, првенствено правилника којим се уређује садржина регистра и документација потребна за регистрацију података, а који је у надлежности министарства.

Имајући у виду захтеве Акционог плана Владе са циљем бољег позиционирања на Doing Business листи, наредну годину обележиће интензивне активности и ангажовање представника Агенције на измени прописа који регулишу заложно право на покретним стварима и правима. При Министарству правде, формирана је радна група чији је задатак рад на изменама Закона о заложном праву на покретним стварима уписаним у регистар које би, између осталог, могле да доведу до проширења надлежности Регистра залоге на још неколико правних послова који тренутно нису предмет регистрације, а све у циљу испуњења захтева за успостављање јединственог правног оквира за све колатерале. Да би се омогућило спровођење нових законских решења и створили услови за што масовнији прелазак корисника на електронско подношења захтева, уследиће измена осталих прописа који регулишу рад овог регистра, првенствено правилника којим се регулише садржина регистра и документација потребна за регистрацију.

Након измене прописа, приступиће се изради техничке спецификације за израду новог софтверског решења за потребе Регистра залоге, које ће, узимајући у обзир нова законска решења, омогућити подношење пријава у електронској форми и у овом регистру. Наведене активности би требало да буду спроведене у наредној години, са циљем да се ново софтверско решење реализује до краја 2019. године.

 **Централна евиденција обједињених процедура**

Након успешно спроведеног поступка јавне набавке *ЈНОП 07/07-18 „Услуге унапређења и развоја софтверске апликације Централне евиденције обједињених процедура за издавање грађевинских дозвола коју води Агенција за привредне регистре“*, са групом понуђача коју чине: РЕ-Актив д.о.о. Скопје, из Скопја, Република Македонија, ул. Рампо Левката бр. 13А, као носилац посла и Реактив Консалтинг д.о.о. Београд, из Београда (Звездара), Ул. Булевар краља Александра бр. 17/1/2-7, као члан групе, дана 5.10.2018. године закључен је уговор са периодом важења од једне године, у ком периоду би требало да се окончају сви планирани радови на унапређењу апликативног софтверског решења које се користи у поступку спровођења обједињене процедуре. Кроз планирани развој биће имплементиране све функционалности неопходне за квалитетан рад корисника Централног информационог система, укључујући и послове контроле и извештавања који су у надлежности Агенције за привредне регистре. Као приоритетни је постављен захтев за оптимизацију система, а по плану активности који је испоручен у оквиру прве фазе пројекта, овај захтев би требало да буде реализован већ почетком наредне године. Проблеми који су се манифестовали спорим радом, а повремено и потпуним прекидом рада апликације планираном оптимизацијом би требало да буду превазиђени.

Реализацијом свих уговором планираних унапређења Централног информационог система биће омогућен једноставнији, ефикаснији и комфорнији рад свим корисницима, подигнут ниво аутоматизације, побољшана структура података садржаних у бази, омогућена лакша доступност података релевантних за праћење рада надлежних органа и несметана контрола поступања у роковима, која је у највећој мери у надлежности регистратора.

## Регистар удружења и Регистар страних удружења

1. Остварени резултати у 2018. години

Регистар удружења и Регистар страних удружења почели су са радом 22. 10. 2009. године. Регистар је установљен Законом о удружењима ("Сл. гласник РС" бр. 51/09) и Агенција води регистре као поверени посао Министарства правде и државне управе.

Од почетка године до 30.09.2018. године, Регистру удружења и регистру страних удружења поднето је 9.012 захтева, и то у регистру удружења укупно 8.948, захтевa а у регистру страних удружења укупно 64 захтевa. На дан 30.09.2018. године у Регистру је уписано укупно 31.948 удружења и 69 представништава страног удружења. У овом периоду поднетa је 51 жалбa на одлуке регистратора. До краја године очекује се да ће се број поднетих пријава повећати за око 10%.

1. План рада за 2019. годину

Табеларни приказ примљеног броја захтева у регистру удружења, у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 2.900 | 3.300 |
| Промене | 3.390 | 4.000 |
| Брисање  | 1.050 |  1.150 |
| Изводи | 1.400 | 1.750 |
| Потврде и дописи | 1.050 | 1.300 |
| ***Свега:*** | ***9.790*** | ***11.500*** |

На основу напред наведених података а вршењем упоређивања, уочава се повећање броја захтева који је у корелацији са већим бројем регистрованих удружења.

Табеларни приказ примљеног броја захтева у регистру страних удружења, у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 6 | 8 |
| Промене | 25 | 35 |
| Брисање  | 6 | 8 |
| Изводи | 7 | 9 |
| Потврде и дописи | 35 | 40 |
| ***Свега:*** | ***79*** | ***100*** |

1. Скенирање и архивирање

У 2019. години ће се вршити скенирање и валидација предмета предатих у Агенцији у очекиваном броју од 11.600 предмета. Поступак архивирања ће се такође односити само на предмете који дневно пристижу у Агенцију односно очекује се око 11.600 предмета за архивирање.

1. Остале активности

У 2019. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар задужбина и фондација и Регистар представништава страних задужбина и фондација

1. Остварени резултати у 2018. години

Законом о задужбинама и фондацијама („Сл. гласник РС“, број 88/2010), прописано је да Регистар задужбина и фондација и Регистар представништава страних задужбина и фондација води Агенција за привредне регистре као поверени посао Министарства за културу. Сходно законским одредбама Регистар је почео са радом 01.03.2011. године.

У периоду 01.01.2018 - 30.09.2018. године Регистру задужбина и фондација поднето је 428 захтева, и то 409 захтева у регистру задужбина и фондација и 19 захтева у регистру представништава страних задужбина и фондација. У овом периоду поднете су 4 жалбе на одлуке регистратора. На дан 30.09.2018. године у Регистру је уписано 812 задужбина и фондација и 25 представништва стране задужбине/ фондације. До краја године очекује се да ће се број поднетих пријава повећати за око 10%.

1. План рада за 2019. годину

Табеларни приказ примљених захтева у регистру задужбина и фондација у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 79 | 100 |
| Промене | 280 | 380 |
| Брисање | 15 | 30 |
| Потврде и дописи | 39 | 60 |
| Изводи | 99 | 120 |
| ***Свега:*** | ***512*** | ***690*** |

Табеларни приказ примљених захтева у регистру представништава страних задужбина и фондација у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 2 | 4 |
| Промене | 9 | 15 |
| Брисање | 3 | 5 |
| Потврде и дописи | 9 | 15 |
| Изводи | 5 | 10 |
| ***Свега:*** | ***28*** | ***49*** |

У 2019. години се очекује мало повећање броја захтева и то само пропорционално броју уписаних задужбина и фондација и страних представништава у Регистру. За остале захтеве се очекује приближно исти број пријава као у 2018. години.

1. Скенирање и архивирање

У 2019. години ће се вршити скенирање предмета предатих у Агенцији. У односу на очекивани број пријава биће потребно скенирати око 740 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 740 предмета за архивирање.

1. Остале активности

У 2019. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар удружења, друштава и савеза у области спорта

1. Постигнути резултати у 2018. години

Законом о спорту („Сл. гласник РС“, број 24/2011), прописано је да Регистар удружења, друштава и савеза у области спорта води Агенција за привредне регистре као поверени посао Министарства за омладину и спорт. Сходно законским одредбама Регистар je почеo са радом 23.09.2011. године.

У периоду 01.01.2018 - 30.09.2018. године, овом Регистру поднето је 3.973 захтева за упис оснивања, промене и брисања података, као и захтева за издавање извода уверења и потврда. У овом периоду поднето је укупно 37 жалби на одлуке регистратора. На дан 30.09.2018. године у Регистру је уписано 14.068 спортских удружења. До краја године очекује се да ће се број поднетих пријава повећати за око 10%.

1. План рада за 2019. годину

Табеларни приказ примљених захтева у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 920 | 960 |
| Промене | 2.500 | 3.000 |
| Брисање | 360 |  450 |
| Потврде и дописи | 260 |  300 |
| Изводи | 335 | 400 |
| ***Свега:*** | ***4.375*** | ***5.110*** |

У 2019. години се очекује повећани број пријава који пропорционално одговара броју регистрованих спортских удружења у Регистру.

1. Скенирање и архивирање

У 2019. години ће се вршити скенирање предмета предатих у Агенцији. У односу на очекивани број пријава биће потребно скенирати око 5.110 предмета који ће у просеку имати 15 листова. Поступак архивирања ће се такође односити само на предмете који дневно пристижу у Агенцију односно очекује се око 5.110 предмета за архивирање.

1. Остале активности

У 2019. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

## Регистар привредних комора и представништава страних привредних комора

1. Постигнути резултати у 2018. години

Законом о привредним коморама („Сл. Гласник РС“, бр. 112/15) установљен је Регистар привредних комора и Регистар представништава страних привредних комора који је поверен Агенцији за привредне регистре.

У периоду 01.01.2018 - 30.09.2018. године, овом Регистру поднето је 15 захтева и то у Регистру привредних комора 12 захтева за упис оснивања, промене и брисања података, као и захтева за издавање извода уверења и потврда, а у Регистру представништава страних привредних комора 3 захтева. У овом периоду поднета је једна жалба на одлуке регистратора. На дан 30.09.2018. године у Регистру привредних комора је уписано 15 привредних комора, а у Регистру представништава страних привредних комора 2 представништва.

1. План рада за 2019. годину

Табеларни приказ примљених захтева у Регистру привредних комора, у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 1 | 3 |
| Промене | 5 | 7 |
| Брисање | / | / |
| Потврде и дописи | 2 | 4 |
| Изводи | 8 | 10 |
| ***Свега:*** | ***16*** | ***24*** |

Табеларни приказ примљених захтева у Регистру представништава страних привредних комора, у 2018. години у односу на очекивани број захтева у 2019. години:

| ***Врста услуге*** | ***Број захтева*** ***2018.***  | ***Број захтева******за 2019.*** |
| --- | --- | --- |
| Оснивање | 2 | 3 |
| Промене | 1 | 3 |
| Брисање | / | 1 |
| Потврде и дописи | 1 | 4 |
| Изводи | 1 | 4 |
| ***Свега:*** | ***5*** | ***15*** |

У следећој години се очекује повећани броја захтева у односу на 2018. годину, обзиром да ће се повећати број регистрованих привредних комора.

У 2019. години ће се завршити поступак на развијању ове апликације и очекује се да ће све функционалности бити успостављене у другом кварталу 2019. године. У том периоду се очекује да се ће уградити апликативна решења за преглед скениране документације, поступак по жалби и резервација назива.

1. Скенирање и архивирање

У 2019. години ће се вршити скенирање предмета предатих у Агенцији. У односу на очекивани број пријава биће потребно скенирати око 45 предмета који ће у просеку имати 10 листова. Поступак архивирања ће се такође односити само на предмете који дневно пристижу у Агенцију односно очекује се око 45 предмета за архивирање.

IV. Остале активности

У 2019. години ће се радити на даљем убрзању процеса оснивања као и на обуци и едукацији запослених у регистру за послове електронске управе.

**ПЛАН АКТИВНОСТИ ЗА 2019. ГОДИНУ**

Најважнија активност у 2019. години ће бити припрема за рад новог регистра који ће бити установљен Законом о здравственој заштити, а то је Регистар здравствених установа и Јединствена евиденција субјеката у здравству. Предлогом је прописано да ће у року од 3 месеца од дана ступања овог закона на снагу, Агенција преузети сву архивску грађу од надлежних привредних судова и да ће до почетка рада регистра, односно до 01.01.2020. године, извршити упис основних података о здравственим установама у регистар. У том смислу, у току следеће године ће се предузети активности на преузимању архивске грађе из привредних судова, затим ће се радити на софтверу и апликативним решењима за овај Регистар, као и на изради примерака аката, обуци запослених и на обавештавању јавности о начину рада овог Регистра.

Од 01.01.2019. године почиње са радом Централна евиденција стварног власништва коју води Агенција. Ова евиденција обухвата привредна друштва, осим јавних акционарских друштава, задруге, огранке страних привредних друштава, пословна удружења и удружења, осим политичких странака, синдиката, спортских организација и удружења, цркава и верских заједница, фондације и задужбине, установе, представништва страних привредних друштава, удружења, фондација и задужбина. У следећој години ће се посветити посебна пажња на учествовање у пружању правне помоћи овлашћеним лицима за вршење уписа у ову евиденцију.

У следећој години ће се водити кампања у Регистрима удружења, представништва страних удружења, спортских удружења, задужбина и фондација, представништва страних задужбина и фондација, привредних комора и представништва страних привредних комора по питању спровођења Закључка Владе којим престају да важе одредбе одређених закона и других прописа у делу у ком се установљава обавеза употребе печата у пословању друштава, предузетника и других правних лица приватног права. Очекује се да ће се одређеним прописом укинути ова обавеза за напред наведена правна лица, те ће се вришти припрема, пружање правне помоћи, припрема текстова и обавештења, измена примерака аката и пелцера одлука на сајту.

У 2019. години ће се вршити корекција свих примерака аката који су имплементирани у апликације свих регистара како би се подаци ускладили са новодонетим прописима.

У 2019. години ће се покренути иницијатива за измене прописа који регулишу рад ових регистара како би се покренуо поступак увођења електронске регистрације и у ове регистре.

## Регистар мера и подстицаја регионалног развоја

Регистар мера и подстицаја регионалног развоја (у даљем тексту: Регистар МПРР) почео је са радом 1. фебруара 2011. године, сагласно одредбама Уредбе о садржини, начину и поступку вођења Регистра мера и подстицаја регионалног развоја („Сл. гласник РС”, бр. 93/10, 100/11, 35/12, 16/13, 76/15, 12/17 и 83/17- у даљем тексту: Уредба), донете на основу Закона о регионалном развоју („Сл. гласник РС”, бр. 51/09, 30/10 и 89/15-др. закон), којим је у члану 22. опредељено да Агенција за привредне регистре води Регистар МПРР.

Планирање пословања из надлежности Регистра МПРР за 2019. годину, засновано је на оствареним активностима и резултатима рада посматраним у првих 9 месеци 2018. године, са пројекцијом до краја године, као и на пројектованим правцима развоја послова Регистра МПРР за 2019. годину.

**Планирани обим послова**

Регистар МПРР ће, током 2019. године, обављати редовне активности везане за унос, контролу, обраду, објављивање и испоруку података корисницима, у оквиру следећих група послова:

* Унос података у Регистар МПРР
* Обрада података о подстицајима
* Објављивање података из Регистра МПРР
* Укључивање/увођење нових обвезника уноса података у систем функционисања Регистра МПРР
* Унапређење апликације Регистра МПРР
* Усаглашавања методолошко-технолошких и техничких докумената са одредбама прописа
* Испорука података из Регистра МПРР

***Унос података у Регистар МПРР*** обухвата:

* Унос података о подстицајима (база подстицаја)
* Унос података из других извора (база Мапе Регистра МПРР)

У Регистар МПРР (база подстицаја) унето је укупно 313.802 (просечно годишње 31.380) подстицаја регионалног развоја, који су реализовани делимично или у потпуности у периоду од 2008-2017 године, док је у текућој години, закључно са 30.09.2018. године, унето 11.602 подстицаја.

У Табели 1. приказан је укупан број подстицаја регионалног развоја по реализаторима (26 званичних и 55 оперативних), регистрован у периоду јануар 2008-септембар 2018. године, као и пројекције уноса наведених података до краја 2018. године, односно, за 2019. годину, за коју се очекује благи пораст броја подстицаја.

***Табела 1. Укупан број подстицаја регионалног развоја по реализаторима***

| **ЗВАНИЧНИ РЕАЛИЗАТОР** | **Број оперативних реализатора** | **2008-2017** | **2018****(I-IX)** | **2019**[[1]](#footnote-2) |
| --- | --- | --- | --- | --- |
|  1. Министарство привреде | 5 | 2.182 | 121 |   |
|  2. Министарство финансија[[2]](#footnote-3) | 1 | 17.170 | 608 |   |
|  3. Министарство пољопривреде, шумарства и водопривреде[[3]](#footnote-4) | 1 | ... | ... |   |
|  4. Министарство заштите животне средине | 1 | 1.885 | 55 |  |
|  5. Министарство грађевинарства, саобраћаја и инфраструктуре | 2 | 566 | 7 |   |
|  6. Министарство рударства и енергетике | 2 | 137 | 13 |   |
|  7. Министарство трговине, туризма и телекомуникација | 1 | 949 | 125 |   |
|  8. Министарство за рад, запошљавање, борачка и социјална питања | 1 | 4.115 | 95 |   |
|  9. Министарство просвете, науке и технолошког развоја | 7 | 21.270 | 39 |   |
| 10. Министарство здравља | 2 | 2.647 | 175 |   |
| 11. Министарство културе и информисања | 4 | 12.412 | 2 |   |
| 12. Министарство за европске интеграције  | 1 | 4.715 | ... |   |
| 13. Фонд за развој Републике Србије | 1 | 23.333 | 760 |  |
| 14. Национална служба за запошљавање (НСЗ) | 1 | 194.333 | 8.664 |   |
| 15. Развојна агенција Србије | 1 | 7.388 | 379 |   |
| 16. Агенција за осигурање и финансирање извоза (АОФИ) | 1 | 2.337 | 106 |   |
| 17. Развојни фонд Аутономне покрајине Војводине | 1 | 2.371 | 118 |   |
| 18. Управа за капитална улагања Аутономне покрајине Војводине  | 1 | 2.477 | 86 |   |
| 19. Покрајински секретаријат за енергетику, грађевинарство и саобраћај | 4 | 1.300 | 67 |   |
| 20. Покрајински секретаријат за регионални развој, међурегионалну сарадњу и локалну самоуправу | 1 | 652 | 66 |   |
| 21. Покрајински секретаријат за високо образовање и научно-истраживачку делатност | 1 | 102 | ... |   |
| 22. Покрајински секретаријат за пољопривреду, водопривреду и шумарство | 1 | 5.362 | 46 |   |
| 23. Покрајински секретаријат за привреду и туризам | 4 | 2.532 | 1 |   |
| 24. Покрајински секретаријат за спорт и омладину | 1 | 565 | 15 |   |
| 25. Покрајински секретаријат за урбанизам и заштиту животне средине | 5 | 1.335 | 22 |   |
| 26. Секретаријат за привреду Града Београда | 4 | 1.667 | 32 |   |
| **Укупно** | **55** | **313.802** | **11.602** | **25.000** |
| **(23.000)**[[4]](#footnote-5) |

Унос података из других извора, у Регистар МПРР,обухвата унос података из тзв. „других извора“ (други регистри, Народна банка Србије, Национална служба за запошљавање, Републички завод за статистику Србије), у базу Мапе Регистра МПРР, према успостављеним процедурама.

***Обрада података о подстицајима*,** у складу са важећом методологијом за унос података у Регистар МПРР, биће спроведена у 2019. години за претходну годину (годишња обрада) и првих шест месеци 2019. године.

***Објављивање података из Регистра МПРР*** на Мапи Регистра МПРР врши се два пута годишње, по завршетку обраде података (коначна обрада за претходну годину и полугодишња обрада за текућу годину).

***Укључивање/увођење нових обвезника уноса података у систем функционисања Регистра МПРР*** врши се у складу са захтевима прописа (превасходно Уредбе и Закона о министарствима) и подразумева увођење нових обвезника уноса података у Регистар МПРР (у даљем тексту: ОУПР) у већ успостављени систем функционисања Регистра МПРР, уз спровођење, између осталог, и обуке овлашћених лица за унос/претрагу података у Регистар МПРР.

***Унапређење апликације Регистра МПРР*** спроводи се уциљу *усавршавања пословног процеса уноса и контроле података.*Регистар МПРР ће у 2019. години интензивно радити на иновирању процеса уноса података у Регистар МПРР, превасходно настојећи да, у сарадњи са информатичком службом Агенције, значајно унапреди функционисање апликације Регистра МПРР, и то реализацијом раније достављеног ИТ сектору захтева за уградњу нових и дораду постојећих логичких контрола, са циљем обезбеђивања идентичних услова (захтева логичке контроле) под којима се врши унос података у Регистар МПРР, било *путем XML-а,* било путем *апликације за ручни унос података.*

***Усаглашавања методолошко*-*технолошких и техничких докумената са одредбама прописа***

У склопу процеса усаглашавања методолошко-технолошких и техничких докумената са (планираним и непланираним) изменама Уредбе и других релевантних прописа, Регистар МПРР ће вршити ревизију (интерних) методолошких материјала:

* *Упутства о ближим условима и начину уноса података о мерама и подстицајима регионалног развоја у Регистар МПРР*;
* *Правила логичке контроле података у Регистру МПРР;*
* *Пратећих текстова, објашњења и докумената на сајту.*

Такође, ради задовољавања основног постулата да подаци о мерама и подстицајима буду упоредиви у временским серијама, у Регистру МПРР ће, по потреби, бити спроведено:

* иновирање *Мапе Регистра МПРР,*
* иновирање *Стандардизованог извештаја о мерама и подстицајима регионалног развоја-ИЗВ 18.1*
* иновирање *Извештаја за ОУПР-ове* и осталих докумената од значаја за рад овог регистра.

***Испорука података из Регистра МПРР*** врши се у складу са одредбама Уредбе и Одлуке о висини, обиму и начину испоруке података и докумената који се уступају без накнаде државним органима и организацијама, органима аутономних покрајина и јединицама локалне самоуправе („Сл. гласник РС”, бр. 56/12 и 106/15), и то као услуга без накнаде. У току првих девет месеци 2018. године, из Регистра МПРР укупно је испоручено 264.949 података (84.808 података путем стандардизованих извештаја и посебних захтева корисника, као и 180.141 података према Извештају[[5]](#footnote-6) за ОУПР-ове). Структура пружених услуга према врсти извештаја, као и броју података који су испоручени корисницима, дата је у Табели 2. У 2019. години се очекује благи раст броја података који се испоручују корисницима, посебно у делу испоруке података путем извештаја за ОУПР-ове.

 ***Табела 2. Број испоручених података према врсти извештаја***

|  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- |
|  |  | 2012 | 2013 | 2014 | 2015 | 2016 | 2017 | 2018 | 2019[[6]](#footnote-7) |
|  |  | **(I-IX)** |
| Испоручени подаци по: |   |
| - стандардизованом извештају | 3.241 | 69.595 | 7.915 | 7.945 | 75.000 | 236.605 | 83.940 |  |
| - посебном захтеву корисника | 8.895 | 86.842 | - | 49.924 | 58.652 | - | 868 |  |
| - извештају за ОУПР-ове | - | - | - | - | - | 158.975 | 180.141 |  |
| Укупан број испоручених података | **12.136** | **156.437** | **7.915** | **57.869** | **133.652** | **395.580** | **264.949** | **400.000** |
| **(350.000)**[[7]](#footnote-8) |

**Пројектовани правци развоја послова Регистра МПРР**

Регистар МПРР ће посебну пажњу посветити *ревизији* *Закона о регионалном развоју,* имајући у виду чињеницу да јенадлежно министарство већ отпочело рад на ревизији овог закона. Ревизија поменутог закона је прилика да се употпуни правни оквир за вођење Регистра МПРР и отклоне постојеће мањкавости у његовом функционисању, узроковане чињеницом да су неки аспекти његовог функционисања поднормирани (важећим законом нису предвиђене санкције за неизвршавање прописаних обавеза, било ког актера у процесу функционисања Регистра МПРР, па ни ОУПР-ова, превасходно у погледу благовременог и коректног уноса, контроле и потврђивања података у Регистру МПРР).

Такође, Регистар МПРР ће, у оквиру Радне групе за ревизију закона, заступати став да би било целисходно размотрити могућност за *наплаћивање услуга из овог регистра (*евентуална измена степенатранспарентности збирних података из овог регистра, као и успостављање обавезности преузимања података/извода из регистра од стране корисника подстицаја).

Рад на *даљем унапређењу информационо-комуникационих перформанси Регистра МПРР*, допринеће стварању услова за одређене статистичке обраде и анализе.

**Ризици у пословању**

У обављању послова из своје надлежности, Регистар МПРР се суочава са одређеним ризицима, који могу утицати на благовремено извршавање планираних задатака, будући да, с једне стране, важећим прописима нису предвиђене казнене одредбе за неблаговремени унос коректних података о подстицајима у Регистар МПРР, од стране ОУПР-ова, и да с друге стране, неадекватна кадровска подршка овом регистру, угрожава његово функционисање. Стално повећавање броја ОУПР-ова, односно, повећавање обима посла у Регистру МПРР, није пропраћено повећањем броја запослених, а честе флуктуације и одлазак кадрова из ИТ сектора Агенције има за последицу повремени изостанак одговарајуће ИТ подршке Регистру МПРР и неблаговремену реализацију захтева које Регистар МПРР упућује ИТ сектору Агенције.

## Заједнички послови

### Архива

У наредној години, стратешки циљ Службе архиве је наставак дигитализације архивске грађе и документарног материјала, односно превођење папирне форме документа у електронски облик. У том смислу већ је реализована набавка потребне техничке опреме која би требала да се пусти у рад почетком 2019. године.

Предмет дигитализације односно скенирања је архива која је преузета од трговинских судова, министарстава и локалне самоуправе датира још од 1945. године. Због старости папирне документације као и због дугогодишње изложености неповољним условима чувања, архива је знатно оштећена, листови су савијени, негде недостају делови листова, оптерећени су металним спајалицама и другим причвршћивачима те је неопходно претходно извршити припрему сваког документа за скенирење. Припрема подразумева чишћење, исправљање листова, евидентирање, слагање по хронологији и здруживање аката у предмет. Обзиром да ће се први пут у овом обиму, обрађивати преузета архивска грађа, потребна је и посебна обука запослених који ће радити на овим пословима као и детаљно планирање пословног процеса.

Дигитализацијом се постиже и крајњи циљ а то је да корисници података и архивских докумената могу брзо лако и једноставно доћи до жељеног документа преко дигиталног архива односно могу, уместо у папирну форму, извршити увид у електронску форму документа. Резултат превођења у електронски облик, односно дигиталну форму архивалија, је могућност да се у архивској апликацији Агенције (САРА) виде сва документа у електронској форми. Начин коришћења електронских документа биће посебно уређено доношењем нових процедура и усвајањем правилника који ће бити утврђени у складу са прописима који уређују област заштите архивске грађе.

Планирано је да се најпре утврде процедуре а затим да се у складу са њима имплементирају скенери и то како брзи скенери тако скенери погодни за скенирање појединачних листова.

Поред подизања нивоа претходне превентивне заштите архивске грађе тако што ће се чувати и у електронској форми што значи да ће се употреба папирне форме свести на минимум, значај формирања е-архиве је вишеструк:

* Функционалније обављање свих законом обавезних архивских послова и то примопредаје са регистрима и екстерним предаваоцима.
* Уредно и олакшано евидентирање односно вођење архивске књиге као општег инвентарног пописа целокупне архивске грађе и документарног материјала
* Олакшано издвајање оних предмета којима је истекао рок чувања а нема важност за текући рад Агенције, за излучивање
* Организовање смештаја у архивским депоима кроз доделу физичке локације
* Означавање архивских јединица – кутија бар кодом и потребном архивском ознаком
* Затим, крајњи циљ је стварање, савремене, функционалне и најширој јавности доступне електронске архиве, као мере не само поједностављеног и олакшаног претраживања од стране свих заинтересованих корисника већ и као мере технолошке заштите архиве која је предвиђена за трајно чување

Поред препознатих и очигледних функција и значаја и дигитализација најстарије архивске грађе потребно је поново истаћи и једну посебну, стратешку важност, наиме, е - архива је језгро из кога ће се црпсти релевантне информације за потребе формирања Регионалног регистра, као наднационалног пројекта у којем наша Агенција игра незамењиву улогу, а који ће бити чвориште путем којег ће се успоставити непосредна електронска веза са релевантним изворима из читаве Европе и света.

У Архиву АПР-а смештено је око 3,5 километра архивске грађе коју је потребно скенирати и која је делимично припремљена за скенирање. Прва обрада и припрема обављена је у претходном периоду а подразумевала је препакивање, чишћење, одстрањивање метала и других садржаја који оштећују папир, паковање у архивске кутије, обележавање и смештај у архивске депое. Дигитализацијом би се употпуниле превентивне мере које се предузимају у циљу трајног чувања ове вредне грађе јер ће ревизијом сваког предмета бити поново обрађене.

Архивска грађа која треба да се скенира представља јединствену архиву и скуп података те врсте коју чува Агенција и не постоји нигде више ни у једној форми. Обзиром да се ради о грађи од изузетне важности како за привреду земље тако и кориснике, и да чини изузетан извор историјских података, неопходно је овај посао обити са посебном пажњом. У том смислу набављени су најсавременији скенери на којим ће радити архивари који ће проћи обуку за обраду и сређивање архивалија а затим и обуку за рад на скенерима.

Скенирањем комплетне архиве, односно предмета који су преузети од других државних органа, добили базу података са око 15.000.000 слика. За ову импресивну бројку дигиталних слика потребно је обезбедити већи број запослених као и опреме која треба да буде техничка подршка овом великом пројекту. База података у којој ће бити похрањени електронски документи треба да буде формирана у оквиру архивског софтвера САРА и то отварањем нове роле којој ће моћи да приступе и корисници архивске грађе.

Да би се овај стратешки циљ испунио неопходно је у следећој години, ангажовати већи број радника који би били обучени за обављање послова на скенирању старе архиве. Планирано је да се формира посебна група која би у Архиву АПР-а у посебним просторијама, радила на припреми и скенирању као и на враћању скениране архиве на физичку локацију тј архивски депо.

Поред тенденције и прогресивног продора информационих технологија у све сфере пословања и живота, због заштите података и правне сигурности, папирна форма је и даље у врло широкој употреби и перманентно се повећава. Из тог разлога смештајни капацитети Архива АПР-а се сваке године смањују те је планирано да се и наредне године део архиве измести у простор који ће бити изнајмљен односно закупљен. Тај простор мора бити у потпуности у складу са прописаним условима о чувању папирне архиве. За 2019. годину план је да се пресели и смести, у привремени депо, још око 2,5 километра архивске грађе. Из привременог депоа редовно ће се издавати архивска грађа и документарни материјал корисницима као и из Архива АПР-а. У наредној години и у привременом депоу редовно ће се радити сређивање и обрада, класификација и систематизација комплетне архиве.

Приоритет у наредној години биће комплетно архивистичко сређивање и обрада преузете архиве у количини од око 1 километар од укупно 3,5.

Због успешног извођења конзерваторско рестаураторских радова у претходној години на оштећеним предметима који су били изложени поплави и прљавштини, а предвиђени су за трајно чување, у наредној години планиран је наставак радова кроз услуге од лабораторија специјализованих за ту врсту делатности.

Обима посла захтева и додатно ангажовање радника како би се што пре окончао поступак сређивања већ примљене архивске грађе, која у укупној количини износи преко 30 километара, скенирања и архивистичке обраде архивске грађе у настајању.

Законом утврђени циљ и обавеза је превентивна заштита архивске грађе без обзира у ком облику се чува. Папирна архива захтева посебне услове чувања, прописане микроклиматске услове у депоима, смештај у одговарајуће кутије, безбедност и заштиту од пожара, поплаве и других елементарних непогода. Такође, потребно је даље редовно вршити дератизацију, дезинфекцију и дезинсекцију архивских депоа и свих других просторија као и околину како би се предупредила појава глодара, прљавштине и свих других негативних фактора те врсте.

### Скенирање

До краја  2018. године биће  скенирано око 4.500.000 страна предмета свих регистара.

Имајући у виду планирана увећања и смањења броја предмета у регистрима,  за 2019. годину се планира потреба скенирања око 6.000.000 страна предмета свих регистара АПР, у папирној форми, плус скенирање старе судске документације у делу надлежности Службе архиве, која овде није обухваћена.

### Експедиција

До краја 2018. године, на нивоу Агенције, биће експедовано око 450.000 одлука различитих регистара, од чега:

* 270.000 путем службе ПТТ-а
* 180.000 личним уручењем, у просторијама АПР

У наредној 2019. години не очекује се повећање броја одлука (у писаној форми) што би износило око 450.000 писаних отправака за све регистре.

### Инфо центар

До краја 2018. године Инфо центру биће упућено око 100 000 телефонских позива и око 19 000 и-мејлова, а непосредним контактом на Инфо пулту странке ће нам се за информацију обратити око 165 000 пута.

Ови резултати показују да су услуге Инфо центра коришћене незнатно мање у односу на оне забележене у 2017. години (телефонски позиви и мејлови), а у нешто су већем паду када говоримо о броју оних који су се за информацију обратили непосредно на Инфо пулту, међутим, ово смањење није значајно, а такође бисмо могли закључити да је достигнута критична маса корисника услуга Инфо центра Агенције у односу на број регистара који у овом моменту води.

Међутим, имајући у виду очекивано проширење надлежности АПР у наступајућем периоду, очекујемо да ће број корисника услуга Инфо центра бити у значајнијем порасту у 2019. године, што је тенденција уочена приликом сваког (претходног) проширења надлежности Агенције.

### Одељење за испоруке података

Одељење за испоруке података (ОИП) формирано је почетком 2013. године и у међувремену се прецизније профилисало, како у кадровском смислу, тако и у смислу планирања будућег развоја.

Кроз одличну сарадњу са ИТ сектором, успостављен је висок ниво квалитета услуга за кориснике из јавног и приватног сектора, уз стално унапређивање и документовање пословних процеса.

Развој овог аспекта рада Агенције у претходном периоду је из објективних разлога успорен, јер је планирано активирање „Портала за услуге Агенције за привредне регистре” померено због реализације приоритетнијих послова, пре свега успостављања нових регистара.

У складу с тим, и програм рада ОИП за 2019. годину, укључујући финансијски и кадровски план, направљен је имајући у виду актуелне развојне приоритете Агенције у 2019. години.

1. Активно учешће у дефинисању, активирању и промоцији нових и унапређених интерактивних услуга Агенције

У оквиру могућности које ће пружити реализација актуелних развојних планова Агенције ОИП ће се активно укључити у унапређење електронских услуга Агенције, заједно са широким кругом актера у Агенцији (менаџмент, регистри, ИТ, остале службе), што пре свега треба да омогући флексибилно дефинисање услуга за разне класе корисника, са широким избором права коришћења, како за испоруке података по захтеву, тако и путем веб сервиса.

При томе ће даље унапређење блиске сарадње ОИП и ИТ сектора бити од кључне важности за постизање жељених ефеката увођења нових и унапређених услуга за све дефинисане класе корисника услуга Агенције, као и за обезбеђење одговарајућег нивоа подршке корисницима.

1. Промоција и уговарање коришћења унапређеног веб сервиса за шири круг корисника са накнадом и без накнаде, наставак увођења веб сервиса за велике кориснике

Нуђење услуга веб сервиса ширем кругу корисника који плаћају накнаду (укључујући оне који ће преузимати мање количине података) захтеваће одговарајуће прилагођавање понуђених услуга, како на нивоу регулативе и организације, тако и техничком нивоу (редизајн веб сервиса PLWS).

Постојећу базу корисника који континуирано преузимају веће количине података треба проширити изван банкарског сектора проактивним, циљаним активностима, усмереним на одабране групе корисника, на чему се већ радило у претходном периоду (Телеком Србија, ЕПС, Инфостан, итд), имајући у виду као ризик текућу консолидацију банкарског сектора у Србији.

За успешно проширење ове корисничке базе током 2019. године предуслов је редизајну веб сервиса, као основа за битно унапређење ове врсте услуга, пре свега кроз њихову диверсификацију (могућност избора ограничене територије, могућност избора ужег сета података уз мању накнаду, разни предефинисани сетови података, итд), координирано са понудом услуга испорука по захтеву.

За подршку већем броју корисника са накнадом који преузимају мање количине података биће неопходно да се битно унапреди и део софтвера за праћење рада и администрацију веб сервиса.

Други важни предуслови за остварење средњорочног плана развоја ОИП, а посебно његовог дела који се тиче веб сервиса, јесу и:

* проширивање обима података расположивих путем веб сервиса, у два корака: прво комбиновањем података из других регистара са постојећим статусним подацима, а онда и укључивањем комплетних регистара (нпр. регистар финансијских извештаја) у веб сервис;
* унапређење квалитета података у базама података регистара Агенције, као и подизање капацитета за аналитичке послове и сложено извештавање.

Резултати ОИП у наведеним областима зависиће од могућности Агенције да током 2019. године инвестира у овај сегмент посла, у да на томе ангажује део врхунских ИТ кадрова.

Уз обезбеђење тих предуслова и прилагођавање пратеће регулативе, током 2019. године биће могуће боље искористити потенцијале веб сервиса, пре свега квалитетном обрадом потенцијалног тржишта за ову врсту услуга и активнијим нуђењем услуга одабраном кругу корисника (најпре велике фирме у секторима телекомуникација, трговине, итд).

1. Унапређење сарадње са државним органима, уз све ширу примену веб сервиса

У периоду 2014.-2018. године интензивирано је нуђење веб сервиса као опције за директно повезивање са најважнијим партнерима у јавном сектору, што је дало значајне резултате (НБС, МУП, Пореска управа, ЦРОСО, Војска Србије, низ министарстава, агенција и инспекција, и други).

Имајући у виду квалитет и поузданост рада веб сервиса Агенције, као и све ширу примену модерног „Закона о управном поступку”, током 2019. године може се очекивати даље повећање броја корисника веб сервиса у јавном сектору, као и његово интензивније и промишљеније коришћење.

Ипак, реализација ефикасног и одрживог проширења корисничке базе у јавном сектору, а пре свега међу јединицама локалне самоуправе (градови и општине), зависиће од редизајна веб сервиса PLWS којим ни се обезбедиле његове додатне функционалности (пре свега обезбеђење „територијалног ограничења” на нивоу корисника, али и друге могућности за диверсификацију услуга базираних на веб сервису).

ОИП је већ потпуно преузео „пословни ниво подршке корисницима” за банке и друге кориснике веб сервиса (са и без накнаде), у пуној координацији са ИТ сектором који врши „технички ниво подршке”, што ће се континуирано наставити и унапредити tokom 2019. године. Ово је посебно важно за успешну реализацију сложених „кампања преузимања података”, сваке године после завршетка обраде финансијских извештаја, и по потреби после промена релевантних закона.

1. Унапређење сарадње са јединицама локалне самоуправе, стандардизација услуга

У оквиру постојеће сарадње са јединицама локалне самоуправе (ЈЛС), ОИП је преузео праћење реализације Споразума о сарадњи са Канцеларијама за пријем документације. Ово обухвата пријем дневних и месечних извештаја и спецификација од ЈЛС, њихову обраду, евидентирање и иницирање одговарајућег плаћања, у сарадњи са експедицијом и Сектором економско финансијских послова.

Осим тога, запослени у ОИП наставиће да пружају непосредну подршку за упите из ЈЛС који се тичу регистрације привредних субјеката, у сарадњи са запосленима у надлежном регистру.

Унапређење односа са јединицама локалне самоуправе – општинама и градовима, остварено кроз стандардизацију и аутоматизацију услуга испоруке података који се односе на одређену општину или област, зависиће од могућности унапређења електронских услуга Агенције у 2019. години.

У том случају би се, уз подршку Министарства за државну управу и локалну самоуправу, могао да реализује посебан програм у оквиру кога би се дефинисали прецизни типски споразуми и разрадила „добра пракса” за испоруке података и за помоћ општинама у њиховом коришћењу. Ово се може допунити и посебним обукама (преко Интернета и у учионици) за представнике општина.

1. Унапређење испорука података по захтеву корисника, на бази стандардизације услуга и њиховог приближавања корисницима

Почев од 2012. године, када је уведена прецизна регулатива за испоруке података по захтеву корисника, кроз стално унапређивање њене практичне примене, ова област је доведена на доста висок ниво (брз и прецизан одзив на захтеве корисника, уз активну помоћ корисницима да формулишу захтеве на одговарајући начин, прецизно дефинисање захтева за ИТ сектор).

Једна од негативних последица одлагања активирања Портала за услуге јесте смањење аутоматизованости процедура рада у ОИП, због застарелости коришћених софтверских алата и немогућности праћења развоја софтвера у регистрима и Сектору економско финансијских послова, што за сада није компензовано новим софтверским алатима за ОИП.

У овој области битно је поменути да ће и током 2019. године бити настављено активно учешће ОИП у испорукама података у складу са Законом о слободном приступу информацијама од јавног значаја.

1. Даље унапређење подзаконских аката који регулишу испоруке података

За реализацију горе наведених активности, осим развоја одговарајућих електронских услуга, кључни предуслов је благовремено усклађивање свих аката који регулишу испоруке података, што треба да омогући:

* пуно искоришћење потенцијала нових електронских услуга, пре свега оних које ће понудити аутоматизоване испоруке података по захтеву корисника;
* олакшавање понуде испорука података путем веб сервиса ширем кругу корисника, укључујући одговарајуће повољније услове набавке за одређене типове корисника и података;
* стандардизацију и унапређење односа са корисницима којима се подаци испоручују без накнаде, посебно за јединице локалне самоуправе.

Ово се односи пре свега на унапређење одговарајућих Одлука и пратеће Методологије за испоруке података, укључујући веб сервис, као и одлука које регулишу накнаде за услуге Агенције.

1. Учешће у интерним, домаћим и међународним пројектима који укључују услуге базиране на подацима и интероперабилност система, као и у конкурсима за средства донатора

Руководилац и запослени у ОИП могу се, као и до сада, **у** разним улогама, укључујући и вођење пројеката, активно укључити у пројекте Агенције који су претежно или у некој мери везани за испоруке података и/или односе са корисницима, а посебно у сложеније пројекте са нагласком на квалитету и безбедности података (као што су били пројекти ITIL, СФУК, Упаривање уплата, итд).

Планиран је и наставак учешћа у националним и регионалним пројектима, у складу са могућностима и приоритетима Агенције, у сарадњи са ИТ сектором и другим деловима Агенције.

1. Учешће у пословима стратегије, планирања, квалитета и стандардизације

Како су односи са корисницима, и посебно услуге испоруке података, критични процеси у раду Агенције, неопходно је учешће ОИП на стратешком нивоу планирања активности Агенције и праћењу реализације развојних планова.

Већ је наглашен значај рада на унапређењу квалитета података у базама података Агенције, као и њиховом међусобном повезивању и усклађивању. Квалитет услуга испорука података, као и квалитет и безбедност самих података у базама података регистара Агенције треба да представљају један од кључних циљева стандардизације (пре свега стандарда серије ISO 9000, ISO 27000 и ISO 20000), у чему је ОИП спреман да активно учествује.

1. Унапређење координације и поделе посла са регистрима и ИТ сектором

Комплетан циклус пословног процеса „Испоруке података из регистара Агенције” обухвата:

* Прихват наруџбина од свих врста корисника, са и без накнаде, уз активну подршку корисницима да дефинишу свој захтев;
* Формирање типског захтева за израду података и слање ИТ сектору;
* Прихват података од ИТ сектора, провера усаглашености података са захтевима корисника, по обиму и садржају;
* По потреби додатна аналитичка обрада података, мање или веће сложености;
* Израда и слање предрачуна (за кориснике који плаћају накнаду);
* Праћење плаћања предрачуна и упаривање уплата;
* Испорука података кориснику, уз евидентирање у складу са процедурама рада;
* Израда и слање рачуна за податке (за кориснике који плаћају накнаду);
* Праћење плаћања месечних рачуна и упаривање уплата;
* Обрада рекламација корисника.

Осим потпуног преузимања послова испоруке података за све статусне регистре, преузет је део посла који се тиче контакта са корисницима и израде предрачуна и рачуна од Регистра финансијског лизинга и Регистра заложног права и унапређена координација посла и међусобна информисаност везано за испоруке података из Регистра финансијских извештаја, што подразумева и улогу координације у обради „комбинованих захтеве за подацима из више регистара”.

Постојеће механизме комуникације и координације са регистрима и ИТ сектором треба и током 2019. године континуирано унапређивати.

ОИП ће се трудити да у наредном периоду омогући још веће растерећење ИТ сектора, кроз:

* Унапређење аналитичких знања запослених у ОИП, што треба реализовати кроз осмишљен програм обука;
* Пуно коришћење унапређених електронских услуга Агенције, као и додатних софтверских алата за ОИП, у мери у којој они буду развијени и пуштени у рад током 2019. године.

# ОДНОСИ СА ЈАВНОШЋУ

ПР активности биће усмерене на представљање Централне евиденције стварних власника, која ће почети с радом почетком године, као и осталих нових регистара (Регистар здравствених установа). У складу са Законом о централној евиденцији стварних власника, Агенција је израдила софтвер за вођење централне евиденције у коју ће, већ од почетка године, одговорна лица у правним лицима (привредна друштва, задруге, пословна удружења, удружења, фондације и задужбине, установе, представништва) уносити, електронским путем, потребне податке и прописану документацију о стварним власницима са 25% и више удела, акција, права гласа и других права у регистрованим субјектима. Стога, ПР активности ће бити усмерене на информисање корисника о начину подношења електронских пријава и документације и законским роковима у оквиру којих је потребно извршити пријављивање. Информисање корисника, путем медија и интернет стране АПР-а, усмерено је на спровођење процедуре којом ће бити обухваћени сви регистровани субјекти (око 150.000 правних лица). Циљ доношења закона и успостављања електронске евиденције је олакшавање предузимања радњи и мера за спречавање и откривање прања новца и финансирања тероризма, у складу са препоруком Комитета Манивал Савета Европе и Директивом ЕУ 2015/849.

У 2019. години јавности ће бити представљен Регионални портал привредних регистара са новим електронским сервисима и услугама, који су омогућени захваљујући новој информационој платформи преко које су се повезали званични регистри Македоније и Србије. Привредницима ће бити на располагању подаци из електронских регистара које воде ове две националне институције, надлежне за вођење привредних регистара и пружање пословних и финансијских информација и показатеља о регистрованим привредним субјектима. Регионални портал биће публикован на међународним скуповима у организацији Европске банке за обнову и развој (ЕБРД) која је доделила финансијска средства за успостављање ове информационе платформе која треба да обезбеди већу транспарентност у пословању и олакша прекограничну трговину и размену робе и услуга на западном Балкану. Истовремено, портал ће бити представљен у Београду и Скопљу, а у наставку пројекта се очекује прикључивање и других званичних регистарских институција из окружења, што ће проширити обим сервиса и услуга доступних преко овог портала.

По лакоћи пословања, Србија је у годишњем извештају „Doing business 2019” остварила лошије резултате у односу на претходни извештај, заузевши 48. место у односу на 190 економија света. У извештају је констатовано скраћење времена обраде електронских захтева у централној евиденцији обједињених процедура за издавање грађевинских дозвола. У области покретања пословања („starting a business”), Србија се нашла на 40. месту, али у обзир нису узете реформе (укидање печата) које су спроведене у другој половини 2018. године. За процедуре регистрације, Србија је освојила више бодова (92,59) у односу на претходни извештај, захваљујући којима је смањена дистанца до идеалног пословног окружења (100 бодова). На званичном представљању годишњег извештаја Светске банке, на којем је учествовао и директор Агенције, оцењено је да је главни разлог лошијег ранга бржи напредак који су оствариле друге земље у регулисању пословног окружења.

Поједностављивање административних процедура и уклањање баријера у пословању спада у основне циљеве Агенције, као и у стратешке циљеве Владе, тако да Агенција планира да настави реформе у области покретања пословања, које су усмерене на увођење електронске пријаве за регистрацију оснивања вишечланих друштава са ограниченом одговорношћу.

Узимањем у обзир реформи које су већ спроведене у другој половини 2018, и имајући у виду примену одредби Законао изменама и допунама Закона о привредним друштвима које се односе на принудну ликвидацију, очекује се даље напредовање Србије на „Doing business 2020“ листи Светске банке, као и на другим листама које мере конкурентност земаља.

Поред наведеног, планирана су даља унапређења система за издавање грађевинских дозвола, имплементација нових међународних стандарда финансијског извештавања за МСП, припрема за увођење електронских услуга регистрације уговора о финансијском лизингу и заложног права, што би требало да допринесе увођењу нових е- услуга и сервиса за привреду и грађане, као и даљем поједностављивању процедура и стварању услова за лакше покретање пословања. У складу са динамиком имплементације наведених пројеката, Агенција ће организовати медијске наступе и гостовања, конференције за новинаре и радионице/ тренинге за коришћење е- услуга и сервиса за поједине врсте корисника (даваоце лизинга), како би јавност правовремено и истинито била информисана о уведеним новинама које ће олакшати пословање.

Интернет страница Агенције, као званични канал комуникације са корисницима и заинтересованом јавношћу, из године у годину остварује вишемилионске посете, док су најпосећеније странице са јавно доступним пословним и финансијским информација из АПР-а, чији се подаци користе као званични извор за покретање различитих привредних тема, проблематизовање појединих економских појава и др.

У току 2018. године, објављена је нова, обједињена претрага података о привредним друштвима, предузетницима, удружењима и другим субјектима регистрованим у Агенцији. Ова претрага има напредни начин претраживања (Elasticsearch) и прилагођену резолуцију екрана за све врсте уређаја са којих се приступа претрагама. Такође, уведен је и алат за блокирање недозвољеног коришћења претрага („reCAPTCHA”), уз могућност лакшег коришћења претраге уз помоћ логовања у систем АПР-а, са корисничким налогом.

У 2019. години планирано је објављивање нове, редизајниране интернет презентације АПР која ће заменити сајт који је покренут 2005. године, одн. верзију сајта која је 2008. године урађена у DotNetNuke (DNN) систему за управљање садржајем. У међувремену, поменути систем је застарео и превазиђен од стране нових, напреднијих система, док се значајно променила и комплетна организација, јер је Агенција у претходних 10 година преузела низ нових надлежности из којих су проистекли нови послови, услуге и сервиси. Уз дигиталну трансформацију јавне управе, чији је покретач Влада Републике Србије, Агенција се активно укључила у овај процес, увођењем нових електронских услуга и сервиса за привреду чије коришћење претпоставља имплементацију више елемената (електронски потпис, електронско подношење захтева, креирање електронских докумената, електронско плаћање платним картицама), о чему су корисници морали добити детаљна упутства и информације (техничка упутства, видео упутства на званичном You tube каналу АПР-а). Корисницима су, преко интернет странице АПР-а, као и путем званичне Facebook стране, пружене правовремене и тачне информације о коришћењу следећих услуга: електронско подношење финансијских извештаја, издавање е- грађевинских дозвола, подношења е- пријава за регистрацију оснивања предузетника и једночланих привредних друштава. Увођењем електронских услуга уведен је нови вид комуникације између Агенције и привреде (апликације, портали, електронске адресе за слање поште, што све чини нови сегмент интернет странице АПР-а који тек треба развијати и унапређивати у циљу поједностављења и олакшавања пословања.

Из наведених разлога, покренут је пројекат израде савремене интернет презентације Агенције која ће имати већи број нових функционалности и која ће бити у већој мери прилагођена потребама корисника. Представљање финалног решења у јавности планирано је за први квартал 2019. године.

Током 2019. године Агенција ће планирати и реализовати ПР активности којима је обухваћена најава почетка подношења финансијских извештаја за 2018. годину, извештавање заинтересоване јавности о току пријема и резултатима обраде извештаја, објављивање стручних анализа о пословању привреде и њихово публиковање преко медија и на интернет страници Агенције. Овим активностима Агенција испуњава обавезу установљену Законом о рачуноводству, према којој је потребно обезбедити транспарентно финансијско извештавање у земљи. Осим поменутих активности, Агенција пружа званичне податке заинтересованим економским часописима и магазинима који већ дужи низ година објављују специјалне едиције које се баве анализом пословања посебних привредних целина.

# МЕЂУНАРОДНА САРАДЊА

Континуирани развој међународне сарадње представља један од стратешких циљева Агенције и у 2019. години.

Интензивирање билатералне сарадње са европским и ваневропским привредним регистрима и институцијама чији делокруг рада кореспондира са надлежностима Агенције, као и унапређење мултилатералне сарадње у оквиру међународних регистарских асоцијација, задржавају високи приоритет у пословању Агенције.

Посебна пажња ће бити посвећена додатном јачању регионалне сарадње кроз имплементацију пројекта Европске банке за обнову и развој: „Развој Регионалног ИТ портала привредних регистара Западног Балкана”, који ће омогућити повезивање електронских база привредних регистара Западног Балкана и југоисточне Европе, размену регистрованих корпоративних и финансијских података, као и и увођење нових корисничких сервиса и услуга.

Агенција ће наставити своју дугогодишњу успешну сарадњу са низом међународних институција и организација (Групација Светска банка, Организацијa за економску сарадњу и развој, Међународни монетарни фонд, Америчка агенција за међународни развој, Програм Уједињених нација за развој итд.).

У складу са актима Владе Републике Србије који дефинишу институционални оквир за координацију процеса приступања Републике Србије Европској унији, Агенција ће и током 2019. године учествовати у активностима преговарачких група и пододбора надлежних за спровођење Споразума о стабилизацији и придруживању са Европском унијом.

Сходно наведеном, међународна сарадња Агенције у 2019. години оперативно ће се имплементирати кроз:

* **Додатно интензивирање мултилатералне сарадње и наставак извршавања обавеза које проистичу из чланства Агенције у следећим регистарским асоцијацијама:**
* **Форум европских привредних регистара** (*European Commerce Registers’ Forum* – *ECRF*:[www.ecrforum.org](http://www.ecrforum.org)), и
* **Европски привредни регистар** (*European Business Register* – *EBR*: www.ebr.org) заснован на **Споразуму о размени података** (*Information Sharing Agreement* – *ISA*),

који ће од 2019. години функционисати као јединствена асоцијацја европских институција надлежних за послове регистрације, тј. као **Удружење европских привредних регистара**(*European Business Registry Association – EBRA / Association Internationale Sans But Lucratif – AISBL*);

* **Међународно удружење комерцијалних администратора** (*International Association оf Commercial Administra*tors – *IACA*:[www.iaca.org](http://www.iaca.org)).

У контексту јачања мултилатералне сарадње, Агенција ће и надаље активно пратити све активности:

* **Форума привредних регистара** (*Corporate Registers Forum* – *CRF*: [www.corporateregistersforum.org](http://www.corporateregistersforum.org)); и
* **Удружења регистратора Латинске Америке и Кариба** (*Association of Latin American and the Caribbean Registrars – ASORLAC*: www.asorlac.org).

У својству члана међународне Радне групе држава чланица *ECRF–*а, *IACA*, *CRF–*а и *ASORLAC–*а, менаџер за међународну сарадњу Агенције ће наставити своје учешће у најзначајнијем међународном пројекту привредних регистара, тј. у изради глобалне аналитичко-статистичке студије „Међународни упитник и извештај привредних регистара 2019” (“*The* *International Business Registers Survey and Report 2019ˮ*), који ће бити презентован на годишњим конференцијама поменутих регистарских асоцијација, које ће се током 2019. године одржати у: Скопљу, Република Македонија (7*–*11. април, *CRF*), Њу Орлеансу, Луизијана, САД (19*–*23. мај, *IACA*)и Талину, Естонија (5*–*7. јун, *EBRA / AISBL*).

Као потписник *ISA*, Агенција ће и током 2019. године, свим партнерима интегрисаним на *EBRA / AISBL* електронску мрежу, обезбеђивати следеће услуге / податке садржане у електронској бази Регистра привредних субјеката:

* ***Претрагу привредних субјеката***, осим предузетника (*EBR Company search*);
* ***Извештај о привредном субјекту*** (*EBR Company Profile Report*)*,* који садржи следеће податке: назив, матични број, податак о томе да ли је привредни субјект активан или не, правну форму, датум прве регистрације, регистрациони орган прве регистрације, регистарски број, датум оснивања, порески идентификациони број, вредност уписаног капитала, вредност уплаћеног новчаног и унетог неновчаног капитала, адресу седишта и претежну делатност;
* ***Извештај о оснивачима привредног субјекта*** (*EBR Company Appointments Report*), који садржи следеће податке о привредном субјекту: назив, матични број, правну форму, адресу седишта привредног субјекта, списак свих власника привредног субјекта (име и презиме физичког лица, односно назив правног лица, карактер власника привредног субјекта с обзиром на правну форму привредног субјекта, и матични број или број пасоша и земљу издавања за власнике физичка лица, односно регистарски број и земљу седишта за власнике правна лица); и
* ***Претрагу*** ***Централног индекса назива*** (*Central Name Index – CNI search*), која кориснику омогућава пан-европску идентификацију регистрованог привредног субјекта путем *јединственог идентификационог броја* привредног субјекта, који се састоји од:
* идентификатора регистрованог субјекта (*Registered Entity Identifier - REID*);
* идентификатора регистра (*Register ID*);
* броја привредног субјекта у регистру (*Number in Register*); и
* кратког претражног кода (*Short Search Code*).

Као чланица *ECRF****-***а и *EBR-*а, односно *EBRA / AISBL*-а, Агенција је ће наставити да прати све активности Европске комисије и држава чланица Европске уније у вези са имплементирањем:

* **Прeдлoга Дирeктивe** Eврoпскoг пaрлaмeнтa и Савета о измени **Дирeктивe (EУ) 2017/1132** у пoглeду упoтрeбe дигитaлних aлaтa и пoступaкa у прaву друштaвa (Teкст од значаја за ЕЕП), од 25. априла 2018. године;
* **Урeдбе (EУ) 2016/679** Eврoпскoг пaрлaмeнтa и Савета oд 27. априла 2016. o зaштити пojeдинaцa у вeзи с oбрaдoм личних пoдaтaкa и o слoбoднoм крeтaњу тaквих пoдaтaкa тe o стaвљaњу вaн снaгe Дирeктивe 95/46/EЗ (Oпшта урeдбa o зaштити пoдaтaкa) (Текст од значаја за ЕЕП), која је ступила на снагу 25. маја 2018. године и увела нoви прaвни oквир кojи прoписуje нaчин кoришћeњa пoдaтaкa o личнoсти грaђaнa EУ, због чега свaкa oргaнизaциja кoja нa билo кojи нaчин oбрaђуje пoдaткe EУ грaђaнa мoрa дa сe придржaвa нoвих прaвилa o зaштити пoдaтaкa o личнoсти, чaк и aкo joj je сeдиштe извaн тeритoриje EУ; уредба узимa у oбзир и нoвe тeхнoлoгиje кoje нису oбухвaћeнe Дирeктивом 95/46/EЗ, кao штo су *Big Data*, мoбилнe aпликaциje, друштвeнe мрeжe итд;
* **Директиве (ЕУ) 2015/849** Европског парламента и Савета од 20. маја 2015. године, о спречавању коришћења финансијског система у сврху прања новца или финансирања тероризма, која мења и допуњује Уредбу (ЕУ) бр. 648/2012 Европског парламента и Савета и ставља ван снаге Директиву 2005/60/ЕЗ Европског парламента и Савета и Директиву Комисије 2006/70/ЕЗ, која предвиђа успостављање регистра стварних власника (*beneficial owners*) привредних субјеката на националном нивоу;
* **Директиве 2012/17/EУ** Европског парламента и Савета од 13. јуна 2012. године, која мења и допуњује Директиву Савета 89/666/ЕЕЗ и Директиве 2005/56/ЕЗ и 2009/101/ЕЗ Европског парламента и Савета о интерконекцији централних, трговинских и привредних регистара (Текст од значаја за ЕЕП), која предвиђа успостављање Система за интерконекцију (*Business Register Interconnection System* – *BRIS*), тј. умрежавање информационих система привредних регистара путем тзв. *„*Европске централне платформе*”* и**Спроведбене урeдбе Кoмисиje (EУ) 2015/884** од 8. јуна 2015. o утврђивaњу тeхничких спeцификaциja и пoступaкa пoтрeбних зa систем за пoвeзивaњa рeгистaрa утврђeн Дирeктивoм 2009/101/EЗ Eврoпскoг пaрлaмeнтa и Савета (Текст од значаја за ЕЕП).
* **У контексту имплементације пројекта Европске банке за обнову и развој (*International* *Bank for Reconstruction and Development – EBRD*) „Развој Регионалног ИТ портала привредних регистара Западног Балкана” (“*Development of a Western Balkans Regional Business Registries IT Portal”*)**, Агенција ће додатно интензивирати своју дугогодишњу успешну сарадњу са:
* **Централним регистром Републике Македоније (ЦРРМ)**, са којим ће наставити интензивну сарадњу на имплементацији поменутог пројекта, сходно Споразуму о успостављању и управљању Регионалним порталом привредних регистара југоисточне Европе (25. октобар 2018. године);
* **Агенцијом за јавно-правне евиденције и делатности Републике Словеније (АЈПЕС)**, са којом је закључила Меморандум о разумевању (22. јун 2016. године);
* **Агенцијом за посредничке, информатичке и финансијске услуге Републике Српске (АПИФ)** и **Финансијско-информатичком агенцијом (ФИА) Босне и Херцеговине**, које су званично изразиле заинтересованост за прикључење Регионалном ИТ порталу привредних регистара Западног Балкана; и
* **Финанцијском агенцијом (ФИНА)**,која је писмом о намерама изразила заинтересованост за прикључење Регионалном ИТ порталу привредних регистара Западног Балкана.
* **Агенција наставља своју сарадњу са Групацијом Светска банка** (*World Bank Group*), кроз учешће у:
* Упитнику „Отпочињање пословања” (“*Starting a Businessˮ*);
* Упитнику о предузетништву”(“*World Bank Entrepreneurship Surveyˮ*);
* Упитнику „Законска права за добијање кредита” *(“Getting Credit - Legal Rights Surveyˮ*);
* Упитнику о информационо-комуникационим технологијама за издавање грађевинских дозвола (*World Bank Group - Survey on ICT for Construction Permits*).

Представници Агенције ће и током 2019. године наставити учешће у раду Заједничке групe Владе Републике Србије чији је задатак дефинисање конкретних мера за унапређење позиције Републике Србије на ранг листи Светске банке о лакоћи пословања (*Ease of Doing Business*), као и у активностима Националне алијансе за локални економски развој (НАЛЕД) и Републичког секретаријата за јавне политике, који пружају стручну подршку раду Заједничке групе кроз анализу постојећег стања у областима обухваћеним методологијом Светске банке и обезбеђивањем широког консултативног процеса са свим заинтересованим странама.

* **Активности Агенције у оквиру процеса приступања Републике Србије Европској унији:**

У складу са актима Владе Републике Србије који дефинишу институционални оквир за координацију процеса приступања Републике Србије Европској унији, Агенција ће и током 2019. године учествовати у активностима следећих преговарачких група („ПГ”):

* **ПГ 3) за пословно настањивање и слободу пружања услуга** – чије активности координира Министарство трговине, туризма и телекомуникација;
* **ПГ 6) за право привредних друштава** - чије активности координира Министарство привреде;
* представници Агенције ће и надаље учествовати у свим активностима које ће се током 2019. године предузимати у контексту отварања Преговарачког поглавља 6, сходно резултатима и плановима утврђеним међувладином конференцијом Европске уније и Републике Србије;
* **ПГ 9) за финансијске услуге** - чије активности координирају Министарство финансија и Народна банка; и
* **ПГ 20) за предузетништво и индустријску политику** - чије активности координира Министарства привреде;

Паралелно са претходно наведеним активностима, представници Агенције ће учествовати и у раду тела надлежних за спровођење **Споразума о стабилизацији и придруживању са Европском унијом**, и то:

* **Пододбора за унутрашње тржиште и заштиту конкуренције; и**
* **Пододбора за економска и финансијска питања и статистику.**

**У координацији са Министарством привреде, Агенција ће наставити своје досадашње активности у вези са спровођењем извештавања о усклађености националних прописа са политиком развоја малих и средњих предузећа у ЕУ и принципима успостављених Актом о малим предузећима** **(*Small Business Act*) Организације за економску сарадњу и развој (*Organisation for Economic Cooperation and Development - OECD*)**, који представља основни стратешки документ ЕУ у тој области.

**У активностима које у Републици Србији спроводи Манивал (*MoneyVAL*) - Комитет Савета Европе који процењује усклађеност држава чланица ЕУ са свим релевантним међународним стандардима за борбу против прања новца и финансирања тероризма**, а у **координацији са Управом за спречавање прања новца Министарства финансија,** Министарством привреде, Пореском управом и Народном банком Србије, **Агенција ће посредством својих представника учествовати у изради и спровођењу националне процене ризика од прања новца и финансирања тероризма**.

# РАЗВОЈ И ИНФОРМАЦИОНЕ ТЕХНОЛОГИЈЕ

Почетак 2019. године обележиће пуштање у рад система Централне евиденције стварних власника. Ради се о веома сложеном информационом систему који је интегрисан са неколико државних институција и више регистара у Агенцији, путем кога законским заступницима привредних друштава и других правних лица мора бити омогућено да спроводе своју законску обавезу и у евиденцију уписују стварне власнике. Велики изазов који је постављен пред овај информациони систем је висока доступност и перформантност јер ће кратак рок за иницијални упис стварних власника за последицу имати велико оптерећење система.

За прву половину 2019. године постављен је захтев да се омогући електронска регистрација оснивања вишечланих друштава са ограниченом одговорношћу, као екстензија постојећег система електронске регистрације предузетника и једночланих друштава са ограниченом одговорношћу.

У току припреме и саме реализације пројекта електронске регистрације оснивања предузетника и једночланих доо, Агенције је више пута истакла и образложила да успостављање целовитог система електронске регистрације у Регистру привредних субјеката, као и у осталим статусним регистрима, над постојећим информационим системом, није изводљиво.

Узимајући у обзир очекивања и захтеве пословне заједнице, као и општи тренд дигитализације државне управе, у Агенцији је планирано да у 2019. години започне један велики стратешки програм потпуне замене постојећег и израде новог пословно-информационог система за спровођење свих процедура у статусним регистрима. Идеја је да, уколико буду обезбеђени неопходни ресурси, Програм буде реализован кроз више пројеката у наредних неколико година.

Задатак првог пројекта, чија реализација је планирана током 2019. године је да се прикупе и детаљно специфицирају сви захтеви који су неопходни за развој новог пословно-информационог система, да се на основу дефинисаних захтева пројектује и произведе минимално функционалан производ на коме ће бити верификована нова архитектура и дизајн и на бази кога ће у наредних неколико година бити израђени нови системи, пре свега за потребе спровођења свих регистрационих поступака у Регистру привредних субјеката (привредна друштва и предузетници), а након тога и у Регистру удружења и представништава страних удружења, Регистру стечајних маса, Регистру задужбина и фондација и представништава страних задужбина и фондација и Регистру удружења, друштава и савеза у области спорта.

Ново решење биће израђено применом савремених, пажљиво одабраних технологија, које треба дугорочно да обезбеде: ефикасан, флексибилан, одржив, високо доступан и безбедан информациони систем и поред базе за миграцију постојећих регистара, представљаће основу за имплементацију нових регистара који буду поверени Агенцији на управљање у будућности.

Као и сваке године биће спроведене све неопходне припреме у Посебном информационом систему финансијских извештаја, како би обвезницима на подношење финансијских извештаја систем био расположив у законском року (крајем јануара). Циљ је да се у 2019. години одржи ниво квалитета услуга, који је постигнут у 2018. години. Измене Закона о рачуноводству најављене у 2018. години су померене за 2019. годину и могу узроковати већи обим радова на усклађивању информационог система са законом због чега се морају планирати одговарајући људски ресурси.

Активности на Пројекту успостављања Регионалног портала привредних регистара, који се реализује уз финансијску помоћ ЕБРД, одлуком надлежних органа продужене су до средине 2019. године када се очекује пуштање у рад финалне верзије овог производа. Иницијална верзија портала је израђена у сарадњи са Централним регистром Републике Македоније и њено пуштање у рад очекује се почетком 2019. године.

Надоградња система ЦЕОП као што је било планирано финансира се из средстава Агенције и пројекат који је започео у 2018. години и прва фаза по пројектном плану је завршена. У 2019. години планирана је имплементација захтева из преостале три фазе пројекта. Запослени у сектору информатике и развоја пружиће сву неопходну помоћ на реализацији пројекта.

Увођење Регистра здравствених установа у Агенцији је најављиван али није реализован ни у 2018. години јер није усвојен закон и подзаконска акта. Агенција очекује да ће одговарајућа регулатива у наредном периоду бити донета и да ће бити створени услови за успостављање овог регистра у току 2019. и 2020. године. Сектор информатике и развоја ће припремити техничку спецификацију, учествовати у поступку набавке и пружити неопходну подршку на успостављању новог регистра у Агенцији.

Током 2018. године реализован је први део пројекта успостављања услуга електронске регистрације у Регистру финансијског лизинга. Прикупљени су пословни захтеви, спроведена детаљна анализа захтева, дефинисани функционални захтеви будућег система и спроведена јавна набавка за ангажовање извођача који ће помоћи Агенцији у изради новог информационог система. План је да већи део новог информационог система буде израђен и постављен у рад до краја 2019. године. Нове услуге електронске регистрације у Регистру финансијског лизинга треба да омогуће лизинг компанијама електронско подношење захтева, бољу комуникацију и једноставнији приступ подацима и документима из регистра. Пројекат предвиђа израду потпуно новог информационог система који ће омогућити повећање капацитета регистра, ефикасније и транспарентније спровођење процедура и смањење трошкова обраде предмета и архивирања докумената.

У 2018. години из средстава донације УНОПС, посредством Министарства грађевинарства, саобраћаја и инфраструктуре, набављена је опрема за израду резервног дата центра на локацији архива у Раковици. Током 2019. године биће израђен пројекат и успостављен резервни дата центар, односно резервна локација на којој ће бити могуће опоравити и извршавати дефинисан скуп пословних процеса Агенције у случају отказа примарне локације у Бранковој 25.

У 2019. години биће настављене активности на усклађивање свих података о адресама лица која су уписана у регистрима Агенције и успостављању пуне интероперабилности информационог система Агенције са Регистром просторних јединица и Адресним регистром који су у надлежности Републичког геодетског завода. Агенција ће своје активности ускладити са динамиком израде и пуштањем у рад информационог система наведених регистара у Републичком геодетском заводу. План је да сви послови буду окончани до краја 2019. године.

Као и претходних година, активности које су планиране у 2019. години ће бити спровођене кроз три области:

* Унапређење ИКТ система и услуга
* Унапређење организације Сектора информатике и развоја
* Имплементација нових функционалности, система и услуга

У наставку су дефинисане редовне годишње активности Сектора информатике и развоја, а затим циљеви и задаци за сваку стратешку област посебно.

**Редовни пословни ИТ сектора**

**Управљање серверима, рачунарском и мрежном опремом и системима за складиштење података**

Ове активности превасходно спроводе систем администратори. Планирани послови су:

* виртуализација система и управљања виртуелном инфраструктуром;
* инсталација оперативног система, софтверских закрпа, и надоградње, анализе, решавање проблема и поправљање хардверских, софтверских и мрежних система;
* конфигурисање нових окружења, оптимизација, фино подешавање и праћење рада оперативних система и сервера;
* спровођење послова израде резервних копија података и у случају потребе опоравак система;
* техничка подршка другог нивоа и решавање проблема који настају у раду система;
* комуникација са добављачима хардвера и софтвера, контрола испоручених производа, обезбеђивање услова да нова опрема буде инсталирана и спремна за рад по плану, анализа стања на тржишту и препоруке за стандардизацију хардвера и софтвера;
* креирање, мењање и брисање корисничких налога, контрола приступа апликативним системима у складу са безбедносним политикама Агенције;
* успостављање и тестирање рада елемената мреже, одржавање безбедног преноса података на више локација путем интерних и екстерних мрежа;
* комуникација са произвођачима, добављачима и техничким особљем на имплементацији, оптимизацији и каснијем управљању мрежом, пружање високог нивоа подршке и техничка експертиза у мрежним технологијама, укључујући LAN/WAN хардвер, чворишта (hubs), мостове и рутере;
* администрација и одржавање firewall уређаја;
* администрација рад свих LAN/WAN-повезаних мрежних услуга у складу са политикама безбедности и процедурама Агенције, координација и спровођење надоградње мрежног софтвера и хардвера, исправљање и решавање LAN/WAN проблема везаних за перформансе, оперативност и доступност мреже.

(Рок: континуирано до краја године).

**Управљање подацима, интеграције, анализа података и пословно извештавање**

Група за управљање подацима у коју спадају администратори база и аналитичари база, спроводи следеће активности:

* управљање базама података Агенције, редовно одржавање и заштита података;
* решавање проблема квалитета података са клијентима и руководством, рад са развојним тимом, систем администраторима и менаџерима како би се осигурало да су системи података у складу са свим нормама;
* прикупљање података из операционих база података, као и из спољашњих извора за њихово уписивање у системе за извештавање;
* прикупљање, анализа, проналажење и усклађивање података;
* истраживање и предлагање технолошких решења која се односе на складиштење података;
* пословно извештавање, увоз и трансформације података, рад са пословним аналитичарима ради превођења захтева за испоруку података на логичан модела података, испорука података по захтевима корисника;
* дефинисање корисничких интерфејса за интеракцију са системима за пословно извештавање;
* разматрање и анализа података из више интерних и екстерних извора;
* развој правила за одржавање интегритета података и друго.

(Рок: континуирано до краја године).

**Оперативна и техничка подршка**

Послови групе за оперативну и техничку подршку су:

* инсталирање, конфигурисање и одржавање десктоп и лаптоп рачунара и периферије као што су штампачи, скенери и друго;
* инсталација и подешавање апликација и оперативних систем и надоградње софтвера на радним станицама;
* решавање проблема код крајњих корисника (апликације, умрежавање, оперативни систем);
* уклањање старе опреме, инсталација нове опреме уз миграцију података на нову опрему;
* прихватање корисничких захтев путем телефона, маила, тикетинг система или усмено од корисника (Сервис деск) и евидентирање примљених захтева у информациони систем;
* решавање инцидената и корисничких захтева на првом нивоу и координација са ИТ експертима у случају компликованих захтева или инцидената;
* пружање неопходних информација корисницима сервиса и помоћ корисницима при коришћењу апликација које се користе у Агенцији.

(Рок: континуирано до краја године).

**Управљање пројектима и пословна анализа**

Основне функције групе за управљање пројектима и пословну анализу су:

* управљање и координација ИТ апликативних развојних пројеката, од планирања, преко дизајна до имплементације;
* одређивање обима пројекта, приоритета, рокова и распореда испорука, омогућавање дискусије и консензуса међу различитим актерима пројекта као што су аналитичари, програмери и клијенти;
* управљање и праћење људских ресурса, буџета пројеката и расхода;
* анализирање сложених пословних проблема и процене како аутоматизовани системи могу бити имплементирани да би их решили;
* формулисање и дефинисање циљева и обим пословних система, прикупљање података и анализа пословања и потреба корисника, у консултацији са пословним менаџерима и крајњим корисницима;
* пружање ИТ подршке у процесу доношења регулативе и активности усклађивања.

(Рок: континуирано до краја године).

**Безбедност информационог система**

Сви запослени у сектору информатике и развоја брину о безбедности информационог система, а њихове активности су:

* праћење система безбедности и одговори на безбедносне инциденте;
* извођење провере безбедности, процена ризика и анализа;
* израда препорука за унапређење система безбедности података;
* истраживање покушаја кршења безбедности података и отклањање слабости у систему безбедности;
* формулисање безбедносне политике и процедуре;
* успостављање, праћење и ажурирање система антивирусне и антиспам заштите;
* учествовање у тестирању безбедности система;
* обезбеђивање интегритета и поверљивости осетљивих података;
* имплементација мрежних безбедносних полиса и процедура;
* праћење форума за безбедност ради спровођења неопходних мрежних безбедносних исправки, закрпа и актуелних превентивних мера;
* анализа и спречавање покушаја упада у систем и ометање рада сајта Агенције.

(Рок: континуирано до краја године).

**Развој и одржавање софтвера**

У редовне послове групе за развој и одржавање софтвера спада:

* дизајнирање главних аспеката архитектуре апликације, што укључује компоненте, као кориснички интерфејс, средњи слој и инфраструктура;
* обезбеђивање одржавања једнообразних стандарда у дизајну апликација и одржавању, сарадња са другим актерима (stakeholders) како би архитектура била усклађен са пословни захтевима корисника система;
* дизајнирање и креирање инжењерских спецификације за софтверске програме и апликације;
* рад са контролом квалитета ради развијања софтверских тест планова;
* сарадња са систем инжењерима ради процене и тестирање интеракција хардвера и софтвер,
* имплементација одређене развојне методологије, кодирање, тестирање и дебаговање програма у складу са програмским захтевима и спецификацијама;
* модификовање, проширење и ажурирање апликација по захтеву корисника сервиса;
* комуникација са тимом који укључује аналитичаре, инжењере и тестере у циљу координације и документовања спроведених измена у апликацијама, развоја апликација и тестирања, развој софтверских прототипова, развој Веб базираних апликација;
* пружање апликативне подршке вишег нивоа;
* интегрисање сајтова са back-end системима као што су базе података;
* повећање доступности веб апликација кроз њихову оптимизацију, пројектовање и обликовање веб страница, тестирање и решавање проблема функционисања веб страница и друго.

(Рок: континуирано до краја године).

**Унапређење организације ИТ сектора**

Плански развој способности и ресурса ИТ сектора

Како би се постигли жељени резултати, постављени су следећи задаци:

* 1. Спроводити редовне анализе и планирања развоја способности и ресурса
		1. Годишња анализа и планирање развоја способности и ресурса ИТ сектора

 Рок: сваке године, до краја године

* + 1. Спровођење планираних обука запослених у ИТ сектору

 Рок: сваке године, до краја године

* 1. Ангажовати нове извршиоце у Сектору информатике и развоја
		1. Спровести процедуру за избор нових извршилаца на упражњена радна места у Сектору информатике и развоја

 Рок: прва половина 2019. године

* + 1. Ангажовати нове извршиоце и увести их у послове Сектора информатике и развоја

 Рок: до краја 2019. године

Контролисано управљање пројектима

Како би се постигли жељени резултати, постављени су следећи задаци:

* 1. Успоставити и унапређивати процесе за управљање пројектима
		1. Спроводити успостављен процес "управљање пројектима" у складу са усвојеном методологијом за управљање пројектима у Агенцији
		2. Контролисати и унапредити процес "управљање пројектима"

Период и рок извршења: континуирано сваке године, до краја године.

Управљање безбедношћу информација

Како би се постигли жељени резултати, постављени су следећи задаци:

* 1. Успоставити дефинисан и документован процес "Управљање безбедношћу информација"
		1. Документовати, имплементирати и одржавати безбедносне политике Агенције

Рок: континуирано сваке године, до краја године

Контрола над ИТ окружењем

Да би се постигли жељени резултати, постављени су следећи задаци:

* 1. Успоставити и унапређивати процес управљања знањем и информацијама
		1. Контролисати и унапредити процес " Управљање знањем"

Рок: континуирано сваке године, до краја године

* 1. Успоставити и унапређивати процесе из ИТИЛ стадијума транзиције сервиса
		1. Контролисати и унапредити процес "Управљање изменама"

Рок: континуирано сваке године, до краја године

* + 1. Контролисати и унапредити процес " Управљање сервисним добрима и конфигурацијом"

Рок: континуирано сваке године, до краја године

* + 1. Контролисати и унапредити процес "Управљање издањима и имплементацијом"

Рок: континуирано сваке године, до краја године

* + 1. Контролисати и унапредити процес "Валидација и тестирање сервиса"

Рок: континуирано сваке године, до краја године

* 1. Унапређивати функције из ИТИЛ стадијума операције сервиса
		1. Унапредити функције "Техничко управљање" и "Управљање апликацијама"

Рок: континуирано сваке године, до краја године

Систем континуалног унапређења

Да би се постигли жељени резултати, постављени су следећи задаци:

* 1. Увести периодично извештавање о квалитету испоруке сервиса и контролисано спровођење предлога за унапређење
		1. Израда периодичних извештаја о квалитету испоруке сервиса, прикупљати предлоге за њихово унапређење од клијената и запослених у Сектору информатике и развоја.

Рок: квартално, уколико је могуће месечно

* + 1. Анализирати, планирати и контролисано спроводити предлоге за унапређење.

 Рок: континуирано сваке године, до краја године

* 1. Вршити периодичне ревизије постигнућа и планова
		1. Планирати и вршити периодичне ревизије постигнућа и планова ИТ сектора

 Рок: сваке године, до краја године

**Унапређење ИКТ система и услуга**

Контрола и мерење квалитета ИТ сервиса

Како би се постигли жељени резултати, постављени су следећи задаци:

* 1. Успоставити управљање каталогом ИТ сервиса
		1. Контролисати и унапредити процес "управљање каталогом сервиса

Рок: континуирано сваке године, до краја године

Контролисана и мерљива подршка ИТ сервиса и комуникација са корисницима

Како би се постигли жељени резултати, постављени су следећи задаци:

* 1. Успоставити процесе ИТИЛ стадијума операције сервиса
		1. Контролисати и унапредити све процесе ИТИЛ стадијума операције сервиса

Рок: континуирано сваке године, до краја године

Координација са пословним функцијама АПР-а

Како би се постигли жељени резултати, постављени су следећи задаци:

* 1. Пратити и ревидирати стратегију ИТ сектора
		1. Извршити годишњу ревизију стратегије ИТ сектора и ускладити је са будућим Програмом развоја Агенције

 Рок: сваке године, до краја године, чешће по потреби

* 1. Креирати контролисан портфолио ИТ сервиса
		1. Креирати портфолио сервиса

Рок: до краја 2019. године

* + 1. Унапредити процес "управљање портфолиом сервиса", до нивоа мерљивог и оптимизованог процеса

Рок: 2019-2020. година

* 1. Успоставити процес "управљање односом с пословањем"
		1. Успоставити дефинисан и документован процес "управљање односом с пословањем"

Рок: до краја 2019. године

* 1. Успоставити процес "управљање потражњом"
		1. Успоставити основне улоге и одговорности процеса "управљање потражњом"

Рок: до краја 2019. године

* + 1. Успоставити дефинисан и документован процес "управљање потражњом"

Рок: 2019-2020. година

**Имплементација нових функционалности, система и услуга**

Спроводити годишње планове ИТ Сектора

Да би се постигли жељени резултати, постављени су следећи задаци:

* 1. Спроводити редовне послове ИТ сектора, по групама у складу са годишњим планом
		1. Спроводити редовне послове систем администратора.
		2. Спроводити редовне послове групе за управљање подацима.
		3. Спроводити редовне послове групе задужене за безбедност информационог система.
		4. Спроводити редовне послове групе за апликативну и техничку подршку.
		5. Спроводити редовне послове групе за управљање пројектима и пословну анализу.
		6. Спроводити редовне послове групе за развој софтвера.

Рок: континуирано до краја сваке године

* 1. Израдити годишњи извештај о реализацији планова ИТ сектора

Рок: јануар сваке године, за претходну годину

Извршити редизајн информационог система регистара

Да би се постигли жељени резултати, постављени су следећи задаци:

* 1. Реализовати пројекат надоградње софтвера Централне евиденције обједињених процедура за издавање грађевинских дозвола

 *Период извршења: 2018-2019. година*

* 1. Сервис за електронска плаћања имплементирати у све постојеће и будуће веб орјентисане регистре и системе

 *Период извршења: сваке године, по потреби*

* 1. Нове сервисе за електронско потписивање и проверу потписа имплементирати у све постојеће и будуће веб орјентисане регистре и системе

 *Период извршења: сваке године, по потреби*

* 1. Консолидација техничке архитектуре Агенције

 *Период извршења: 2018-2019. година*

Успоставити савремене електронске сервисе Агенције

Да би се постигли жељени резултати, постављени су следећи задаци:

* 1. Имплементирати Регионални портал привредних регистара

Рок: до средине 2019. године

* 1. Имплементирати систем за електронско подношење регистрационих пријава оснивања вишечланих доо у Регистру привредних друштава

Рок: до средине 2019. године

* 1. Имплементирати систем за електронско подношење регистрационих пријава у Регистар финансијског лизинга

Рок: до краја 2019. године

* 1. Извршити редизајн информационог система Регистра привредних субјеката и имплементирати минимално функционалан производ као базу за миграцију статусних регистара

Рок: до краја 2019. године

* 1. Имплементирати Регистар установа у области здравства

Рок: 2019-2020. године

* 1. Успоставити пуну интероперабилност између Регистра просторних јединица, Адресног регистра и регистара у Агенцији

Рок: до краја 2019. године

* 1. Ускладити Посебан информациони систем финансијских извештаја са најављеним изменама Закона о рачуноводству

Рок: до краја 2019. године

* 1. Унапредити портал Агенције и развити сервисе за пружање е-услуге Агенције

Рок: до краја 2019. године

* 1. Анализирати, планирати и имплементирати решење резервног дата центра на локацији архиве у Раковици

Рок: до средине 2019. године

Стабилизовати и унапредити систем за управљање документима

Да би се постигли жељени резултати, постављени су следећи задаци:

* 1. Унапредити Alfresco система за управљање документима у складу са потребама регистара

Рок: сваке године, по потреби.

# ЉУДСКИ РЕСУРСИ АГЕНЦИЈЕ (ПЛАН КАДРОВА)

На кадровску политику Агенције у годинама од оснивања, утицале су бројне, објективне околности, а пре свега институционално и привредно – економско окружење, као и континуирано и динамично делегирање Агенцији нових надлежности и функција у смислу вођења нових регистара, евиденција и сервиса.



Структура запослених и на други начин радно ангажованих лица, у претходном вишегодишњем периоду, показује минималан пораст укупног броја запослених, уз присутне промене у структури, променом статуса из радног односа на одређено време или замене дуже одсутних запослених у радни однос на неодређено време.

Преузимањем надлежности од трговинских судова, Народне Банке Србије и других институција, Агенција је успоставила модел ангажовања **дипломираних правника са положеним правосудним испитом,** пре свега имајући у виду да је са преузимањем послова од суда преузет и један број судија трговинских судова као и да је преузимањем послова од Народне Банке у јануару 2010. године по законом прописаним одредбама, преузето и 27 запослених лица, међу којима су **економисти са лиценцама овлашћених аналитичара за бонитет**.

Посебно се мора нагласити да Агенција већ од 2010. године има сагласност Управног одбора и Владе на Програме и кадровске планове који обухватају ангажовање више од 400 извршилаца али и да се ангажовању нових лица никада није приступало исхитрено, да се никада нису ангажовали кадрови по политичким већ управо по највишим стручним критеријумима што је и Влада подржала омогућавањем управљачког континуитета и избором регистратора из реда професионалаца.



Одлуком о максималном броју запослених на неодређено време у систему државних органа, систему јавних служби, систему Аутономне покрајине Војводине и систему локалне самоуправе за 2017. годину (”Службени гласник РС”, бр. 61/17, 82/17, 92/17, 111/2017, 14/2018, 45/2018, 78/2018 i 89/2018) одређено је да Агенција у 2017. години може имати максимално 404 запослена на неодређено време, што значи да Агенција нема обавезу спровођења рационализације.

На крају текуће 2018. године, Агенција води 20 регистара и евиденција, а од тога у њих 11 нема систематизованог ни једног радног места. Модел унутрашње организације заснован је превасходно на пословним процесима регистрације и помоћним пословним процесима (експедиција поште, архива, информативни центар, систем пријема предмета) и на заједничким функцијама Агенције (кадрови, финансије и ИКТ). Стилови руковођења су отворени, прилагодљиви и захтевају међусобно саветовање, иновативност и тимски рад.

У извештају консултанта Светске Банке, Милице Зарић Јовановић, дата је процена спремности Агенције за увођење система управљања на основу постигнутих резултата и утврђује се да "интензиван раст и развој Институције постаје презахтеван изазов, јер постојећи ресурси отежано испуњавају растуће захтеве државних институција и тржишта". У форми препоруке, констатује се да "даља оптимизација рада АПР-а није реална без повећања броја кадрова".

Мора се имати у виду да **је рестриктиван приступ Агенције пратила и околност да су сви процеси пре-регистрације из других институција у Агенцији били потпуно бесплатни**.

Кадровска служба се континуирано надограђује у модерну службу за управљање људским ресурсима, која ће бити у стању да реализује унапређени концепт управљања запосленима, заснован на савременим стандардима, критеријумима и процедурама пријема, напредовања, селекције и оспособљавања у професионалној каријери. Развијају се сви облици личне одговорности, а сваком запосленом се посвећује посебна пажња. Руководећа структура има обавезу успостављања препознатљивог ланца вредности и организацијске културе у Агенцији.

**Кадровска структура**

|  |  |  |  |  |
| --- | --- | --- | --- | --- |
| **Статус радног ангажовања** | **Број извршилаца у 2018.** | **План броја извршилаца 2019.** | **Индекс****(4:3)** | **Индекс****(4:2)** |
| ***Планиран број извршилаца годишњим Програмом рада*** | ***Остварен број извршилаца на крају године*** |
| *1* | *2* | *3* | *4* | *5* | *6* |
| **Радни однос** | Уговор о раду на***неодређено време*** | 413 | 403 | **404** | 100 | 98 |
| Уговор о раду на одређено време због ***привременог повећања обима посла и******приправници*** | 7 | 11 | **19** | 172 | 271 |
| Уговор о раду на одређено време због ***замене*** привремено одсутног запосленог | 8 | 6 | **6** | 100 | 75 |
| **Свега:** | **428** | **420** | **429** | **102** | **100** |

|  |
| --- |
| *Квалификациона структура запослених* *(не укључује лица ангажована на ПП пословима)* |
| *Степен стручне спреме* | *Број запослених на дан 31.12.* |  | ***План броја запослених******на дан 31.12.2019.*** |
| *2011.* | *2012.* | *2013.* | *2014.* | *2015.* | *2016.* | *2017.* | *2018.* |
| **VII** | **(ВСС)** | 75 | 79 | 90 | 101 | 107 | 114 | 116 | 114 | **120** |
| **VI** | **(ВС)** | 17 | 19 | 24 | 24 | 23 | 22 | 22 | 27 | **28** |
| **V** | **(ВКВ)** |  |  |  |  |  |  |  |  |  |
| **IV** | **(ССС)** | 268 | 279 | 285 | 275 | 276 | 275 | 273 | 271 | **273** |
| **III** | **(КВ)** | 8 | 7 | 7 | 7 | 6 | 4 | 5 | 2 | **2** |
| ***Укупно:*** | ***368*** | ***384*** | ***406*** | ***407*** | ***412*** | ***415*** | ***416*** | ***414*** | ***423*** |

|  |  |  |
| --- | --- | --- |
| **Старосна структура запослених****на крају 2018. године** |  | **Укупан радни стаж запослених****на крају 2018. године** |
| ***Године старости*** | ***Број запослених*** |  | ***Године стажа*** | ***Број запослених*** |
| до 30 година | 18 |  | до 10 година | 52 |
| од 30 до 40 година | 156 |  | од 11 до 20 година | 241 |
| од 40 до 50 година | 146 |  | од 21 до 30 година | 78 |
| од 50 до 60 година | 78 |  | од 31 до 40 година | 43 |
| преко 60 година | 16 |  | ***Укупно:*** | ***414*** |
| ***Укупно:*** | ***414*** |  |

# ПЛАН НАБАВКИ

План набавки представља стратегију пословања, односно сегмент укупног годишњег пословања Агенције.

У складу са  одредбама  Закона о јавним набавкама, Агенција  има својство наручиоца и доноси План набавки којим је одређена вредност добара, услуга и радова који ће се набављати у 2019. години, као и план јавних набавки који представља његов сегмент, а који обухвата она добра, услуге и радове који ће се у току планске године набављати у поступцима јавних набавки, односно у складу са Законом о јавним набавкама.

План набавки и план јавних набавки као његов саставни део усаглашени су са Финансијским планом Агенције.

Законом о јавним набавкама („Службени гласник РС”, бр. 124/12, 14/15 и 68/15) утврђена је обавеза доношења Плана јавних набавки и Плана набавки на које се Закон не примењује.

Агенција је, у својству наручиоца, а у складу са Законом, донела интерни акт, којим се ближе уређује поступак јавних набавки, а нарочито начин планирања набавки (критеријуми, правила и начин одређивања предмета јавне набавке и процењене вредности, начин испитивања и истраживања тржишта), одговорност за планирање, циљеви поступка јавне набавке, начин извршавања обавеза, начин обезбеђивања конкуренције, спровођење и контрола јавних набавки, начин праћења извршења уговора и др.

Квалитетним планирањем и ефикасним извршавањем Плана набавки и Плана јавних набавки, обезбеђују се сви неопходни услови за несметан рад и развој Агенције. У плану за 2019. годину посебна пажња је посвећена и планирана су одговарајућа средства за унапређење и развој софтвера. Планира се и наставак инвестиције на делу старе зграде ФОН-а у Раковици и коначно привођење намени и стављање у функцију целог објекта.

1. **ЕКОНОМСКО ФИНАНСИЈСКА ФУНКЦИЈА АГЕНЦИЈЕ**

Сектор економско финансијских послова у сарадњи са другим организационим деловима Агенције обезбеђује стабилан и ефикасан систем финансијског планирања, коришћења ресурса, евидентирања промена, праћења и управљања финансијским и материјалним средстава Агенције и извештавања у складу са прописима и позитивним искуством у пословању са јавним средствима.

**Оперативни циљеви и активности Сектора економско финансијских послова у 2019. години**

* Ефикасно извршавање активности у функцији обезбеђењa реализације Програма рада Агенције у 2019. години у складу са улогом Сектора у организационој структури Агенције,
* Усклађивање система финансијско рачуноводственог пословања са изменама законске и професионалне регулативе,
* Унапређење система финансијског управљања и контроле.

# ОД ВИЗИЈЕ ДО РЕАЛИЗАЦИЈЕ

Програм рада за 2019. годину представља једногодишњи оквир развоја који Агенција спроводи у вишегодишњем континуитету. Развој Агенције међузависан је са развојем и унапређењем укупних административних капацитета наше земље. Реализовање задатака предмет је мерења на међународним листама конкурентности где наша земља, поред других институција учесница, заузима висок ранг и представља се кроз успостављени пословни амбијент који се вреднује и пореди са најразвијенијим економијама.

Развој захтева алате, континуитет и пуну посвећеност коју је, кроз подршку Владе, Агенција успевала да обезбеди у претходним годинама. Одговори на нове задатке ту ће подршку учинити још значајнијом а резултате видљивијим.

.

|  |
| --- |
| УПРАВНИ ОДБОР |
| ПРЕДСЕДНИК |
|  |
| Велибор Самарџић |

Број 10-5-23-1/18

Београд, 17.12.2018.

1. Пројекција броја регистрованих података у 2019. години [↑](#footnote-ref-2)
2. МФ-Управа за трезор уноси податке (као реализатор) за Министарство пољопривреде, шумарства и водопривреде – Управа за аграрна плаћања, који се односе на подстицаје усмерене пољопривредним газдинствима [↑](#footnote-ref-3)
3. Видети фусноту 2 [↑](#footnote-ref-4)
4. Пројекција броја регистрованих података до краја 2018. године [↑](#footnote-ref-5)
5. У складу са Уредбом, Регистар МПРР је у обавези да после објављивања података на Мапи Регистра МПРР, достави ОУПР-има табеларни приказ збирних података, које су у форми индивидуалних података, у Регистар МПРР унела и чију су коректност потврдила овлашћена лица ОУПР-а [↑](#footnote-ref-6)
6. Пројекција броја испоручених података у 2019. години [↑](#footnote-ref-7)
7. Пројекција броја испоручених података до краја 2018. године [↑](#footnote-ref-8)